Əcdadlarımız nə qədər ağıllı idi? Əcdadlarımız nə qədər ağıllı idi?\nAntropoloqlar bu sualı onlarca ildir ki arxeoloji qazıntılarda tapılan alətlərə,oddan istifadənin sübutlarına, tapılankəllə sümüklərinin ölçülməsi nəticəsində beyin ölçüsündə olan dəyişiklərə baxaraq araşdırıblar. Bundan əlavə Cənubi Afrikadakı Witwatersrand Universitetinin Təkamül Tədqiqatları İnstitutundakı həmkarlarımız ilə birlikdə əcdadlarımızın zəkasını ölçmək üçün yeni bir yol tapdıq.\nFosil kəllələrini öyrənərək qədim hominidlərin beyinlərinin işləməsi üçün nə qədər qan və ya enerjiyə ehtiyacı olduğunu müəyyən etdik. Bu enerji istifadəsi bizə nə qədər düşündüklərini ölçmək üçün imkan yaradır. Beyinə qan axınının sürətinin qavrama bacarığında təkcə beyin ölçüsünə əsaslanan araşdırmalara nisbətdə daha yaxşı bir göstərici ola biləcəyini gördük.\nTədqiqatçılar adətən belə hesab edirlər ki, qədim insanlarda zəka beynin ölçüsü artdıqca yüksəlir. Bu heç də əsassız təxmin deyil:\nPrimatlarda sinir hüceyrələrinin sayı beynin həcmi ilə düz mütənasibdir. Məməlilər üzərində aparılan başqa araşdırmalar da beynin işləməyə davam etməsi üçün ehtiyacı olan enerjinin onun ölçüsü ilə mütənasib olduğunu göstərir.\nBeyində informasiya emalı sinir hüceyrələri (neyronlar) və onlar arasında əlaqələrin(sinapslar) köməkliyi ilə baş verir. Sinapslar kompüterin tranzistor keçiriciləri kimi informasiya emalının baş tutduğu yerlərdir. İnsan beyni 80 milyarddan çox neyrona,1000 trilyondan çox sinapsa sahibdir. Beyin bədənin həcmcə yalnız 2%-ni təşkil etməsinə baxmayaraq insanın enerjisinin təxminən 20%-ni istifadə edir. Beyin tərəfindən istifadə olunan həmin enerjinin 70%-ni neyronlar arasında informasiya daşıyıcılığı edən neyrokimyəvi maddələrin hazırlanması üçün istifadə olunur.\nƏcdadlarımızın beyninin nə qədər enerji istifadə etdiyini anlamaq üçün diqqətimizi beynə axan qanın sürətinə verdik. Çünki qan beyni sinaptik enerji istifadəsi ilə yaxından əlaqəli olan oksigenlə təmin edir. Beyin saniyədə təxminən 10 ml qan tələb edir. Bu rəqəm insanın oyaq olduğu, yatdığı yaxud hansısa riyazi məsələni həll etməsi zaman nisbətən dəyişə bilər.\nBu baxımdan beyni enerjiylə dolu superkompüter kimi fikirləşə bilərik. Kompüterin ölçüsü artdıqca onun işləməsi üçün daha çox enerji və daha çox elektrik dəstəkləyici kabelə ehtiyac olur. Bu prinsip beyində də eynidir: qavrama bacarığı nə qədər yüksək olarsa, daha çox qan axışı və daha geniş arteriyaya ehtiyac yaranır.\nBeynin qavramayla bağlı hissəsinə qan axması iki daxili yuxu arteriyası vasitəsilə gəlir. Bu damarların ölçüsü onlardan axan qanın sürəti ilə bağlıdır.\nBir çilingərin daha böyük axın sürəti olan mayeni daha böyük bir binaya yerləşdirməsi üçün daha böyük su boruları quraşdırdığı kimi qan dövranı sistemi qan damarlarının ölçüsünü və ya genişliyini qan axışının sürətinə uyğunlaşdırır. Axın sürəti öz növbəsində bir orqanizmin nə qədər oksigen tələb etməsi ilə də əlaqəlidir.\nƏvvəlcə məməlilərin ultrasəs və ya maqnit rezonans tomoqrafiyasını əhatə edən 50 tədqiqatdan qan axını sürəti və arteriya ölçüsü arasında uyğunluq tapdıq. Daxili yuxu arteriyalarının diametrinin ölçüsünü onların kəllə sümüyünə daxil olduğu dəliklərin ölçülərinə baxaraq tapmaq olar.\nDaha sonra biz şimpanze, orangutanlar, qorillalar da daxil olmaqla 96 ədəd antropomorfidinin kəllə sümüklərindəki dəlikləri də ölçdük. Bu kəllə sümüklərini təxminən 3 milyon il əvvəl yaşamış avstralopitek hominidlərinə aid olan 11 kəllə sümüyü ilə müqayisə etdik.\nŞimpanze və orangutan beyinlərinin həcmi təxminən 350 ml, qorilla və avstralopiteklərin beyninin həcmi isə 500 ml-dən bir qədər böyükdür. Bu nəticələrdən avstralopiteklərin ən azı digərləri qədər ağıllı olması düşünülür. Lakin araşdırmamız avstralopiteklərin beynində bir şimpanze və ya orangutanda beynə gələn qan axınının üçdə-ikisi və bir qorillada isə beynə gələn qan axınının yarısını olduğunu göstərdi.\nAntropoloqlar tez-tez avstralopitekləri zəka səviyyəsinə görə meymunlar və insanlar arasında yerləşdirirlər, amma bizim fikrimizcə bu yanlışdır.\nİnsanlarda və bir çox günümüzdə yaşayan primatlarda daxili yuxu arteriyasındakı qan axınının sürəti beynin ölçüsüylə birbaşa mütənasib olduğu görünür. Burdan bu nəticəyə gələ bilərik ki, beynin ölçüsü iki dəfə artarsa, qan axınının sürəti də iki dəfə artmalıdır. Lakin, bu heç də belə olmur çünki əksər orqanların metabolik sürəti orqanın ölçüsünə nisbətdə daha yavaş artır. Məməlilərdə bir orqan ölçüsünün ikiqat artması zamanı metabolik sürəti yalnız 1.7 dəfə artır.\nBu, primatların beyinlərinin metabolik intensivliyinin (beynin hər saniyə tükətdiyi enerji) beynin ölçüsü böyüdükcə gözləniləndən fərqli olaraq daha çox artdığını göstərir. Hominidlərdə bu artım digər primatlarla müqayisədə daha böyük idi.\nHomo sapienslə 4.4 milyon yaşlı Ardipithecusun beyin ölçüsü fərqi təxminən 5 dəfə artdı, ancaq qan axınının sürəti daha çox – 9 dəfə – artdı. Bu, beynin hər qramının təxminən 2 dəfə daha çox enerji istifadə etdiyini göstərir.\nBeyinə axan qanın sürəti zamanla bütün primatlarda da artdığı görünür. Ancaq hominidlərdə digər primatlarla müqayisədə daha çox artım baş verdi. Bu artım növbə ilə alətlərin inkişafı, odunun istifadəsi və şübhəsiz ki, kiçik qruplar arasında kommunikasiyanın yaranmasına səbəb oldu.\nTərcümə etdi: Azər Muradlı


Prof. Dr. Ramiz ƏSKƏR Redaktoru: AMEA-nın müxbir üzvü, Prof. Dr. Tofiq HACIYEV\nİSBN: 978-9952-29-041-xxx Ó Bəkir Çobanzadə Ó Ramiz Əskər BÖYÜK ALİM VƏ ƏDİB BƏKİR ÇOBANZADƏ\nT ÜRKSOY kitabxanası seriyası: 20\nBəkir Çobanzadə. Seçilmiş şeirləri. Bakı, 2011, 160 s.\nKitabda böyük dilçi alim, eyni zanamda incə ruhlu şair, ümumtürk və Kırım-tatar ədəbiyyatının görkəmli nümayəndəsi Bəkir Çobanzadənin (1893-1937) şeirləri toplanmışdır. Kitab 14-16 sentyabr 2011-ci ildə Yalovada TÜRKSOY tərəfindən təşkil olunan «Türk Ləhcələri Arasında Uyğunlaşdırma Çalışmalarının Bugünkü Durumu və Qarşılaşılan Problemlər» mövzusunda Beynəlxalq simpoziumun tövsiyələrinə və yekun bəyannaməsinə uyğun olaraq nəşr edilir.\nÓ Bəkir Çobanzadə\nBÖYÜK ALİM VƏ ƏDİB\nBəkir Çobanzadə 15 may 1893-cü ildə Kırımın Qarasubazar şəhərinin Arğın kəndində anadan olmuşdur. Göbək adı Əbubəkrdir. İslam ənənəsinə görə buna Sidqi adı da əlavə edilərək Bəkir Sidqi şəklində rəsmiləşdirilmişdir. İlk qələm təcrübələrini Bəkir Sidqi Bavbek imzası ilə çap etdirən Bəkir daha sonra ancaq Bəkir Sidqi Çobanzadə imzasından istifadə etmiş, kitablarında və məqalələrində öz adını “Bəkir Çobanzadə”, “B. Çobanzadə” şəklində göstərmişdir.\nBəkir Çobanzadənin atasının adı Əbdülvahabdır. Xalq arasında ona Qurd Vahab, Əbdülvahab Bavbek, yaxud sadəcə olaraq Bavbek akay (ağa) deyilmişdir. Anasının adı Zaidə və ya Zaydabaydır. Böyük ehtimala görə, bu, Səidə, yaxud Zahidə adının təhrifə uğramış şəklidir. Bəkirin Züleyxa adlı bir bacısı olmuşdur. O, bolşeviklər tərəfindən millətçi-burjua ziyalısı kimi güllələnən bir müəllimlə ailə həyatı qurmuş, iki oğlunun biri sovet-alman cəbhəsində həlak olmuş, digərini almanlar Kırımda öldürmüşlər.\nBəkir ilk təhsilini Qarasubazarda xeyriyyə cəmiyyətinin açdığı rüştiyyə məktəbində almış, 1904-1908 və ya 1905-1909-cu illərdə burada oxumuşdur. Məktəbi əla qiymətlərlə başa vurduğuna görə təhsilini davam etdirmək üçün xeyriyyə cəmiyyəti tərəfindən İstanbula göndərilmiş, 1909-1914-cü illərdə İstanbul sultanisində (litsey) oxumuşdur. Təhsil dövründə internatda qalmış, xeyriyyə cəmiyyətindən təqaüd almışdır.\nBəkir Çobanzadə 1915-ci ildə İstanbul Darülfünununun (universitet) ədəbiyyat fakültəsinə daxil olmuş, macar mənşəli müəllimi Lipot Mosonyinin təşviqi ilə Macarıstana getmişdir. Bir müddət macarca öyrəndikdən sonra 1916-cı ildə Budapeşt- dəki Peter Pazmani Universitetinin fəlsəfə fakültəsinə daxil olmuşdur. Burada məşhur şərqşünaslardan İqnas Qoldziher və Qyula Nemetin dərslərini dinləmişdir. Universiteti bitirdikdən sonra Bəkir Çobanzadə Şərqşünaslıq Akademiyasında işə qəbul edilmiş, burada akademik İ.Kunoşun rəhbərliyi altında “Qıpçaqların Codex Cumanicus yazılı abidələri və türk dillərində tələffüzün təməl problemləri” mövzusunda dissertasiya yazmış, onu 1919-cu ildə Peter Pazmani Universitetində türk filologiyası, ərəb və macar ədəbiyatları tarixi indeksi üzrə müdafiə etmişdir.\nBundan sonra bir müddət universitetdə müəllim işləyən B. Çobanzadə Lozan Universitetinə işə dəvət edilmişdir. Lozanda dörd ay qaldıqdan sonra 1920-ci ildə əvvəlcə İstanbula, oradan Ağməscidə gəlmiş, burada müəllim məktəbində tatar dili və ədəbiyyatı müəllimi olmuşdur. Daha sonra Ağməsciddə açılan universitetdə türk dillərinin qrammatikası fənnindən dərs demişdir. 15 mart 1922-ci ildə Tavriya Universitetində professor olan Bəkir Çobanzadə 1924-cü ildə Kırım Universitetinin rektoru təyin edilmişdir.\nKırımda muxtar respublika qurulduqdan sonra B.Çobanzadə maarif şöbəsinin müdiri, texnikumun müəllimi vəzifələrində işləmiş, nəhayət, 1924-cü ilin sonunda Bakıya işə dəvət edilmiş, 1937-ci ilə qədər Azərbaycan Dövlət Universitetində türkologiya professoru vəzifəsini tutmuşdur. 1925-ci ildə şərq fakültəsinin dekanı olmuşdur.\nBəkir Çobanzadə yaradıcılığının Bakı dövrü böyük zəkanın olğunlaşma, yəni püxtələşmə, bütün potensialını gerçəkləşdirmə, özünüifadə dövrüdür. O, Bakıda fəaliyyət göstərdiyi 14 il ərzində türk dillərinin eyni bir ana dildən nəşət etdiyini, bəzi fərqlərə baxmayaraq bu dillərin hələ də bir-birinə çox yaxın olduğunu, onları vahid əlifba, vahid orfoqrafiya və orfoepiya qaydaları altında birləşdirməyin, unifikasiya etməyin mümkünlüyünü elmi dəlillərlə sübut etməyə çalışmışdır. Azərbaycanda, Orta Asiyada, Bolqa boyunda, Kırımda, Moskvada, Leninqradda bu ideyasını usanmadan təbliğ və müdafiə etmişdir.\nB.Çobanzadə dahi Mahmud Kaşğaridən və böyük Mirzə Kazımbəydən sonra türk filologiyası sahəsində ən ünlü alimlərdən biridir. Onun 1915-ci ildən başlayaraq həyatının sonuna qədər dil tarixi, müqayisəli dilçilik, qrammatika, dialektologiya, ədəbiyyatşünaslıq, pedaqogika, metodika, əlifba, imla və digər sahələrdə qələmə aldığı kitabları və məqalələri bugün də öz aktuallığını və əhəmiyyətini itirməmişdir. Bunlar indi də mütəxəssislərin tez-tez müraciət etdiyi mötəbər mənbələr olaraq qalır. Alimin coşğun elmi və pedaqoji fəaliyyəti hələ sağlığında ona böyük şöhrət qazandırmışdır.\nBəkir Çobanzadənin çoxsahəli zəngin elmi yaradıcılığına xas olan əsas xüsusiyyətlər bunlardır: 1) O son dərəcə istedadlı və zəkalı insan idi, ulu tanrı ona böyük yetənək bəxş etmişdi. 2) Onun elmi maraq dairəsinə bütün türk dünyası daxil idi. 3) O, Avropa standartında yetişmiş ilk dilçimiz idi. 4) O, Şərqin və Qərbin əsas dillərini bilir və onlardan bacarıqla istifadə edirdi. 5) Alimin yaşadığı ağır və mürəkkəb dövr onun yaradıcılığının çiçəklənməsinə, parlaq istedadının üzə çıxmasına münbit şərait yaratmışdı.\nBəkir Çobanzadənin faciəli həyatı və zəngin elmi yaradıcılığı son onilliklərdə kifayət qədər araşdırılmış, bəzi əsərləri latın əlifbası ilə təkrar çap edilmiş, seçilmiş əsərlərinin çoxcildliyi nəşr olunmuşdur. Bu sahədə görülən işlər indi də davam etdirilir, alimin dilçilik görüşləri haqqında dissertasiyalar, elmi əsərlər yazılır, elmi irsi tədqiq olunur. Alimin elmi əsərlərinin ümumi sayı tam olmayan məlunata görə 300-dən çoxdur. Bunların arasında “Türk-tatar lisaniyyatına mədxəl”, “Kırım tatar dilinin elmi sərfi”, “Türk dili və ədəbiyyatını okutuv (tədris) üsulu” (I-II cildlər), “Kumıq dili və ədəbiyyatı haqqında ilkin qeydlər”, “Türk-tatar dialektologiyası”, “Dini islahat və mədəni inqilab”, “Türk dili” (I kurs üçün), “Son dövr Kırım tatar ədəbiyyatı”, “Kırım tatar ədəbiyyatında qurultayçılıq və milliyyətçilik”, “Türk qrameri”, “Dil və imla metodikası məsələləri”, “Türk dilinin metodikası”, “Müxtəsər üslubiyyat”, “Türk dili və ədəbiyyatı” kitabları, habelə əlyazma halında qalan “Kitabi-Dədəm Qorqud”un ədəbi-linqvistik təhlili”, “İbn Mühənnanın türk qrammatikası” kitabları, Kırımda, Azərbaycanda, Özbəkistanda və başqa respublikalarda çıxan qəzet və jurnallarda dərc olunmuş onlarca məqaləsi, çıxışı, müsahibəsi, polemikası, ali məktəblərdə və universitetlərdə oxuduğu mühazirələr və kurslar onun necə böyük bir alim olduğunu göstərir. Xüsusilə latın əlifbasının qəbulu, türk dillərində ortaq orfoqrafiya, leksikologiya və terminologiya ilə bağlı məsələlərdə Bəkir Çobanzadənin mövqeyi axıradək dəyişmədi. Bakıda 1926-cı ildə çağrılan ümumittifaq türkoloji konfransda unifikasiya problemi alimin ən çox müdafiə elədiyi, uğrunda mübarizə apardığı məsələ idi. O, konfransdan sonra da öz prinsiplərinə sadiq qaldı. Təbii ki, bolşeviklər də bunu görür, Bəkir Çobanzadənin məqsədini başa düşürdülər. Onlar mədəni inqilab adı altında türk xalqlarını bir-birindən uzaqlaşdırmaq, parçalamaq, hər ləhcəni ayrı ədəbi dil halına gətirmək, türk xalqlarının həmrəyliyinə, bir-birini başa düşməsinə mane olmaq üçün dəridən-qabıqdan çıxırdılar. Nəticədə onlar qalib gəldilər. Təkcə Bəkir Çobanzadəni deyil, bütün türk ellərindəki ziyalıları, milli düşüncəli adamları 1937-ci ildə zəmi kimi biçdilər. Bunun üçün xüsusi şablonlar, trafaretlər də hazırlanmışdı.\nÇobanzadəyə qarşı hücumlar 1929-cu ildən etibarən başlamışdı. Şanlı bolşeviklərdən K.Ələkbərli və H.Zeynallı siyasi şantaja əl ataraq onu pantürkizmdə, hətta müsavatçılıqda günahlandırırdılar. Halbuki Çobanzadə Bakıya gələndə burada siyasi müsavatçılıq yox idi. 1930-cu ildə tatarların Rumıniyada çıxardıqları “Əməl” jurnalında bir neçə şeirinin çap edilməsi B. Çobanzadəyə qarşı kampaniyanı daha da qızışdırdı. 28 yanvar 1937-ci ildə o, SSRİ Elmlər Akademiyası Azərbaycan filialının dil və ədəbiyyat institutundan çıxarıldı. Həmin ilin yayında istirahət üçün getdiyi Kislovodsk şəhərinin “Qornyak” sanatoriyasında həbs edildi. Ona qarşı irəli sürülən iddialar bunlar idi:\n-SSRİ-ni parçalamaq, türk respublikalarını vahid bir dövlət halında birləşdirmək istəyi;\n-əksinqilabçı pantürkist təşkilatın üzvü kimi sovet dövlətinə və kommunist partiyasına qarşı mübarizə aparmaq;\n-Azərbaycanda, Özbəkistanda, Dağıstanda və Kırımda silahlı üsyan, sabotaj və terrorçuluq fəaliyyəti içində olmaq;\n-beynəlxalq imperializmin agenti olmaq, Türkiyə və Rumıniya lehinə casusluq etmək və s.\nBundan sonrası artıq sırf texniki məsələ idi. 1937-ci ilin 12 sentyabrında troykanın cəmisi 20 dəqiqə davam edən məhkəməsi onu edama məhkum etdi və böyük ehtimalla ertəsi gün hökm yerinə yetirildi. Ancaq 1938-ci ilin dekabrında Çobanzadəni və bir qrup azərbaycanlı ziyalını Sibirdə görənlər olmuşdur. Bəkir Çobanzadənin həmin il Sibirdə sürgündə öldüyü və ya öldürüldüyü, yaxud 1939-cu ildə Xaçmazda güllələndiyi barədə versiyalar da var. 1957-ci ildə dünyadakı ən “obyektiv və humanist ədalət məhkəməsi” olan sovet məhkəməsi ölümündən 20 il sonra Bəkir Çobanzadəyə bəraət verdi.\nBəkir Çobanzadə böyük bir alim olmaqla yanaşı həm də istedadlı ədib, şair və yazıçı, publisist idi. Onun şeirləri və hekayələri, ədəbi düşüncələri Azərbaycanda çox da bilinmir. Ona görə də Çobanzadə şəxsiyyətinin bu yönündən ayrıca bəhs etmək lazımdır.\nBəkir Çobanzadənin “Anan harada?” adlı ilk şeiri 1913-cü ildə İstanbulda nəşr olunan “Yaş tatar yazıları” məcmuəsində çap olunmuşdur. O, Budapeştdə 1919-20-ci illərdə qələmə aldığı şeirlərini xüsusi bir dəftərə yazmış və onu “Qaval səsləri” adlandırmışdır. Bəzi şeirlərini İstanbulda yaşayan yaxın qohumu Həmdi Atamana göndərmiş, çox az bir qismini isə müxtəlif jurnallarda, o cümlədən “Göy kitab”da və “Kırım şeirləri” antologiyasında dərc etdirmişdir.\nBəkir Çobanzadənin sağlığında “Boran” adlı kiçik bir şeir kitabı çap olunmuşdur (Ağməscid, 1928, 55 s.). O, buradakı şeirlərini “Şair” və “Həyat” adlı iki hissə halında vermişdir. Bundan sonra uzun müddət heç bir şeir kitabı çıxmamışdır. 1955-ci ildə Abdulla Battal Taymas tərəfindən hazırlanan “Kırımlı Bəkir Çobanzadənin şeirləri” adlı kitabda şairin bəzi şeirləri verilmişdir.\n1971-ci ildə Daşkənddə Qafur Qulam adına ədəbiyyat və sənət nəşriyyatının buraxdığı bir kitabda iki şairin şeirləri toplanmışdır. Əşrəf Şəmizadənin tərtib etdiyi “Bəkir Çobanzadə” qismində B. Çobanzadənin 14 şeiri, Şamil Ələddinin tərtib etdiyi “Abdulla Lətifzadə” qismində isə A.Lətifzadənin 11 şeiri verilmişdir. Bu kiçik kitab adı və əsərləri üzün müddət qadağan edilmiş iki tatar şairinin üzə çıxarılması baxımından çox əlamətdardır. Son dövrdə onun Kırımda da bir çox şeiri çap edilmişdir.\nŞairin ən yaxşı, ən əhatəli kitabı İsmayıl Otar tərəfindən tərtib edilən “Kırımlı türk şair və bilgini Bəkir Sidqi Çobanzadə” kitabıdır. 1999-cu ildə İstanbulda çapdan çıxan bu kitabda onun geniş bioqrafiyası, hazırda əldə olan bütün şeirləri və hekayələri həm tatarca, həm də türkcə tərcümələri ilə birlikdə verilmişdir. Kitaba Çobanzadənin əsərlərinin biblioqrafiyası, haqqında yazılan məqalələrin adları əlavə edilmiş, axırda isə kiçik bir lüğətçə, şeirlərin ərəb əlifbası ilə orijinallarının surətləri verilmişdir.\nHazırda Bəkir Çobanzadənin elm aləminə cəmisi 84 şeiri məlumdur. Əslində, onların sayı bundan dəfələrlə artıq olmalıdır. Şübhə yox ki, şairin müxtəlif arxivlərdə gizli qalan başqa əsərləri ilə birlikdə şeirləri də üzə çıxarılacaqdır. Biz bu şeirlərdən 73-nü ana dilimizə uyğunlaşdırdıq və onları çevirdiyimiz ardıcıllıqla düzdük. (Əvvəlcə dili sadə və rahat anlaşılan şeirləri, sonra isə daha çətin şeirləri uyğunlaşdırmışdıq).\nBəkir Çobanzadənin şeirlərini tematik cəhətdən təsnif etmək çətindir, hətta mümkün deyildir. Şeirlərin demək olar ki, hamısında Kırıma, yurda duyulan sonsuz sevgi və niskil, tatarların acınacaqlı durumu öz əksini tapır. Burada ayrıca məhəbbət və təbiət şeirləri olsa da, bunlar hamısı Kırım, tatar, yurd motivləri ilə iç-içədir. Biz maraq üçün bu 73 şeirdəki Kırım, tatar və yurd sözlərini kompüter vasitəsilə saydıq. Məlum oldu ki, B.Çobanzadə 73 şeirində tatar sözünü 99 dəfə, yurd sözünü 56 dəfə, Kırım sözünü 11 dəfə işlətmişdir.\nŞair bu şeirlərində çox pessimistdir. Tatar xalqının əsarət altında inləməsi, milli zülm və istismar onu son dərəcə üzür. O, “Yox millətimin xətti bu imzalar içində” deyən azərbaycanlı həmkarı Məhəmməd Hadi kimi ah-vay edir:\nMillətlər yarışı başlandı çoxdan,\nHər xalqın var orda ayğırı, atı,\nZavallı tatarın duyulmur səsi,\nZavallı tatarın yox orda adı.\nBu pessimizm bəzən şairin bütün varlığını sarsır, onu dərin ruhi böhrana sürükləyir:\nİl uzun, son günü soyuq bir məzar,\nYeni il yox bizə, çünki biz tatar.\nTatar xalqının mənəvi deqradasiyası, çağdaş mədəniyyətdən uzaq qalması, süstlüyü və ətaləti Bəkir Çobanzadəni bədbinliyə sürükləyir:\nTataram, sapsarı xalqımın bəti,\nQanı lap su olmuş, çürümüş əti.\nDinc tatar çölünə ətalət yağır,\nqan gərəkdir, qan!\nBurda hamı qoyun, dovşan, ya sığır,\nhanı bir aslan?\nDaşaraq sədləri yıxan Dunay çayına həsr etdiyi bir şeirində Bəkir Çobanzadə Dunay kimi kükrəmək, tatarların qarşısındakı bütün sədləri yıxmaq arzusunu dilə gətirir:\nİstərəm sənin tək mən də köpürəm,\nTatarın səddini yıxıb götürəm.\nŞair ara-sıra tatarların, eləcə də türklərin şanlı keçmişinə, tarixin dərinliklərində qalan əzəmətini, ehtişamını xatırlayaraq o günlərin həsrəti ilə yaşayır:\nOn dəfə tatarın üstünə vardı,\nQanıyla hər dəfə yeri suvardı.\nTatar ustasıdır savaşın, cəngin,\nTatar nəvəsidir Çingizin, Ləngin.\nŞairin “Zavallı türk” şeirinə də eyni duyğular hakimdir:\nSən ey zavallı türk, ey bəxtsiz millət,\nGün gələr, ulduzun parlayar, əlbət.\nKeçmişi deməyim, gözlərim dolar,\nTarixi açmayım, qəlbim qovrular.\nYadların əlinə düşdü sarayın,\nQaraldı, silindi ulduzun, ayın.\nŞair tez-tez xəyala dalır, Çingizi, Batu xanı, Teymuru arzulayır, uzaqdan nazlı tatar qızları ilə ordu halında nizamla gələn atlıları görür, ancaq bu atlılar gəlib çıxmaq bilmir ki, bilmir. O zaman “gəlsələr, qoy qəbrimin ətrafına dolansınlar” deyir:\nSiz o zaman igidlərə söyləyin,\nMəzarımı dolansınlar, baxaram!\nO qızları mən gözlədim, mən sevdim,\nDolansınlar, bəlkə birdən qalxaram.\nŞairin “Gələrlər” adlı şeirində bu hisslər sonsuz bir həyəcanla təsvir edilir. Adam şeiri oxuyanda atların ayaq səsini, kişnərtisini, igidlərini nərəsini eşidən kimi olur:\nTarixə, kölgəyə kişnəyir atlar,\nNalından qığılcım çiləyir atlar.\nBu gün gələcəklər, yoxsa ki yarın,\nYolda işləri var bəlkə onların?\nOnlar gələnədək atın belində,\nMən ölüb gedərəm dovşan ilində.\nOnları izlədim gün batanadək,\nOnları gözlədim dan atanadək.\nDostlar, məni gömün yolun altına,\nHarda ki, su verir igid atına.\nQoy qəbrim üstündə dursunlar bir az,\nDövrəmdə atları yorsunlar bir az.\nGəlirlər, marşları qulağa dəyir,\nQələm bunu yazır, qəlbim gözləyir.\nOnun şeirlərində türk-tatar xalqlarının, çərkəslərin timsalında milli taleyi bizimlə bir olan Qafqazın müsəlman xalqlarının birliyi vurğulanır. (O, ərəblərə, farslara rəğbət bəsləmir və bunu gizlətmir). Çobanzadə bu birlik uğrunda ölməyə hazırdır:\nBu sözlərim çox açıq,\nAnlar onu balacıq,\nYaxınıyam hər kəsin,\nTürkün, tatar, çərkəsin.\nKədərli xalq, böyük xalq!\nCiyərləri körük xalq!\nSizdən doğdum, sizdənəm,\nTarlanızda bir dənəm.\nTarlanızda bir dənəm!\nQayğı, sevinc toyumda,\nYalançı yox soyumda,\nBir igidcə ölümlə,\nBir igidcə ölümlə!...\nBəkir Çobanzadə türk-Altay dünyasına tək bir yurd kimi baxır. Bir çox şeirində Kırımla bərabər Kaşğar, Maçin, Divin və Budin (Macarıstanda şəhər və düz adı) sözləri də keçir:\nBir mən qaldım yolsuz, həsrət içində,\nMən Budində, qardaşlarım Maçində.\nHislərimi Kaşğarlara saçaram,\nÜrəyimi hər insana açaram...\nƏski Tokay meyi, tatarın şeiri,\nDivindən Kaşğara keçməli əmri!\nQoyun mən bağırım, sonra kiriyim,\nKırımda, həm Kaşğarda\n“Yurdum” deyib yürüyüm.\nBəkir Çobanzadənin poeziyasında diqqəti çəkən digət bir motiv ölümdür. Bu sözə onun 73 şeirində 36 dəfə rast gəlirik. Tatarların məşhur “Qaytarma” oyun havasına həsr etdiyi şeirində şair ölümü bu hava ilə özdəşləşdirir:\nÖlüm, atam-anam, qardaşım, sorma,\nBel-belə güləşər, oynar qaytarma...\nÇal, ölüm, öp, ölüm, oyna, heç durma,\nMənə sən gərəksən, bir də qaytarma...\nÖlümlə rəqs edim, üstünü vurma,\nGöstərim tatara gerçək qaytarma...\nMəhşərdə siz məni heç qaldırmayın,\nYanımda surları heç çaldırmayın.\nÖlümü taparam, narahat olma,\nMənə ölüm gərək, bir də qaytarma.\nBəkir Çobanzadə ölümləri də təsnif edir, onun nəzərində elə-belə ölüm deyil, məhz “yaxşı ölüm” məqbuldur:\nHaqq qatında yurda şəfa diləyin,\nÖzünüzə yaxşı ölüm istəyin!\nÇox olub dünyaya gələn və gedən,\nÇoxu Əzrayıldan qorxmamış, əlbət.\nBir yaxşı ölümdür əri ər edən,\nBir aclıq, bir ölüm, bir də məhəbbət.\nŞairin bəzi şeirləri satirik səciyyəlidir. “Əyyaş”, “Kölgədə yatana”, “Su anası”, “Papaq ziyafəti”, Şəhər uşağı”, “Məzad-I”, “Məzad-II” şeirlərində tatarların bir sıra çatışmayan cəhətlərini həcv yolu ilə tənqid edir. Onun “Təsadüf” şeirində isə incə yumor hissi özünü göstərir. Burada öz gələcək faciəli taleyini də sezmiş kimidir:\nQorxuram bir sabah düyünə getsəm,\nDurub ziyafətdə lotuluq etsəm,\nBir güllə mıxlaya ənsəyə gavur,\nTəsadüf, tullaya xəndəyə gavur.\nBəkir Çobanzadənin şeirlərində “türkü” və “mahnı” motivi də xeyli qabarıqdır. Bu sözlər (tatarca hər ikisi “cır/yır”) şairin şeirlərində 41 dəfə işlənmişdir. Türkü/mahnı tatarın yol və ömür yoldaşıdır. Onun sevinci də, qəmi də onlardadır.\nB.Çobanzadənin “Tandu” adlı yeganə poemasını da bu kitaba daxil etmişik. Folklor motivləri əsasında yazılan bu poemada tatarların igidliklərindən bəhs edilir.\nYekun olaraq onu demək olar ki, Bəkir Çobanzadənin poeziyasında həsrət, sevgi, ümid, bəxt, tale və s. motivlər də özünü göstərir. Onların hamısından bəhs etmək mümkün deyildir. Dəyərli oxucular bunları və bəhs etmədiyimiz bir çox mövzuları özləri görəcəklər. Biz indilik bu kiçik kitabı Azərbaycan oxucusuna təqdim etməklə böyük bir elm adamının həm də zərif və incə duyğulu bir şair olduğunu göstərmək istədik. Gələcəkdə Bəkir Çobanzadənin hekayələrinin tərcüməsi və nəşri də həyata keçsə, onun böyük şəxsiyyətinin daha bir cəhəti xalqımıza açılmış olardı. Ümid edirəm ki, bu arzu da bir gün gürçəkləşəcək və Bəkir Çobanzadə qarşımızda bütün əzəməti ilə dayanacaq.\nQeyd: dilimizdə Krım şəklində işlənən sözü orijinalına uyğun şəkildə Kırım deyə verdik. Bizcə, bu daha doğrudur.\nBiz öz ənənəmizə sadiq qalaraq, bu kitabı da TÜRKSOY kitabxanası silsiləsindən nəşr edirik. Bununla da türk dünyasının UNESCO-su sayılan TÜRKSOY-un türk xalqlarının bir-birinə yaxınlaşması, ümumi inkişafı və qarşılıqlı zənginləşməsi uğrunda apardığı coşğun və nəcib fəaliyyətə kiçik bir töhfə verdiyimizə inanırıq.\nBurada bir cəhəti xüsusi olaraq vurğulamaq istəyirik: bu, TÜRKSOY kitabxanası seriyasından 20-ci, bir növ, yubiley kitabımızdır. Onun türk dünyasının böyük alimi və ədibi Bəkir Çobanzadəyə həsr olunması xoş bir təsadüfdür. Bu layihə bütünlüklə könüllülük əsasında həyata keçirilir. Layihədə iştirak edən hər kəs, o cümlədən bu kitabı tərtib edən, orijinalından ana dilimizə uyğunlaşdıran və ön sözün müəllifi bəndəniz Ramiz Əskər, redaktoru hörmətli Prof. Dr. Tofiq Hacıyev bu işi türklüyə bir xidmət olsun deyə heç bir məvacib və honorar almadan təmənnasız yerinə yetirmişlər.\nƏməyi keçən hər kəsə sonsuz sevgilərimlə,\nBakı, 21 dekabr 2011-ci il.\nAxşam üstü əzan göyü süsləyə,\nMöminləri haqq qatına səsləyə.\nƏzan səsi minarədən yayıla,\nGöyə çıxa, dərdli, yorğun bayıla.\nÇay yanında ağ saqqallı bir dədə,\nTitrək qolu sərin suyun içində.\nDərinlərdən “Allah!” səsi xoş gələ,\nAğ alınlar yerə dəyə, yüksələ...\nMən qəribəm, məscidim yox gedəcək,\nMehrabına dərdli üzüm sürəcək.\nƏzan səsi buralara gəlməyir,\nŞirin səsi qulağımı dəlməyir...\nAğ saqqallı o müəzzin yaşarmı?\n“Allah!” deyə sözə gəlib coşarmı?\n“Allah!” desə eşidənlər olarmı?\n“Tanrım, qurtar!” deyə cami dolarmı?\nYoxsa yenə tatar xalqı ağlaşır,\nBir-birini yaxmaq üçün uğraşır?\nÖzün qoyub özgə elə sarılır,\nVarmı “yurdum!” deyib səsi darılır?\n“Haqq!” deyəndə nə duyursuz yurd üçün?\nYurd gəmirən üç-beş məlun qurd üçün?\nO camilər qapanmadan bir gecə,\nO müəzzin hələ sağkən, gizlicə\nSiz toplaşın əzan səsi qaçmadan,\nGünahınız Salğır kimi daşmadan,\nƏl açaraq saf ürəklə göylərə,\nBaşınızı qoyun o sərt yerlərə,\nŞirin səsi ürəyimi dəlməyir...\nBudapeşt, 16 may 1918.\nYavaş-yavaş gün batır, göy qaralır,\nQızıl, qara buludlar ötüb varır.\nPəncərəmdən dağları seyr edirəm,\nDağlar aşıb öz yurduma gedirəm.\nİndi orda çoxdan olubdur axşam,\nNamaz qılıb zikr edir qərib anam.\nSəcdə edir, öpüb, oxuyur Quran,\nƏl açaraq, ağlayaraq durmadan:\n-Ah, Bəkirim, aslanım, canım, gözüm,\nHaralarda gəzirsən, məsum quzum?\nQəlbsiz biri yoxsa səni öldürdü,\nGənc ömrünü acı yellər söndürdü?\nMənim ömrüm-günüm, ağlım-fikrim,\nHamısı səndədir, Seyid Bəkirim.\nGün görmədim, bəxtim yox, ulu mövlam,\nBir xəzinəm, incim var: qərib balam.\nÖpüb, sevib laylalarla uyutdum,\nKəm gözlərdən qoruyaraq böyütdüm.\nAna qəlbi necə nazik, kövrəkdir,\nVacib olan bu gerçəyi bilməkdir.\nYuxu görüb gecə qəfil oyanar,\nSaatlarla elə durub dayanar,\nSəhər tezdən çağıraraq qonşunu,\nFal açdırar, yozdurar o yuxunu.\nDərd əlindən sınıq könlüm saralır.\nZülmətdə gedirəm yurda, vətənə,\nAnam qucaqlayıb sarılır mənə,\nDüşüb dizlərinə, əfv et deyirəm,\nMən çörək yerinə kədər yeyirəm.\nO özü yuxuma gəlir çox zaman,\nMəni hey oxşayır, öpür durmadan,\nÖz qara bəxtinə yağdırır lənət,\nYuxu tanrısına eləyir hörmət.\nƏsgər olduq, vurulduq,\nYad ellərdə qırıldıq.\nƏsma qızı boşlayın,\nGəlib sorsun halımı,\nSarsın qırıq qolumu,\nSarsın sınıq qolumu.\nYad qızları həsr edər\nÖz yurduna nəğmələr.\nQoy tatarca ünləsin,\nDost, düşmənlər dinləsin,\nQoy köməyə yetişsin,\nBəxti ilə çəkişsin,\nBəxti ilə çəkişsin.\nBəxt qəvidir, yenilmir,\nKafir bəxti tutalım,\nBir çuxura atalım,\nBir çuxura atalım.\nƏbabil quş, qardaş quş,\nBizim eldə yumşaq qış,\nBunu atama yetir,\nCavabını al, gətir,\nCavabını al, gətir...\nBudapeşt, 28 yanvar 1920.


“Komadan çıxsa, yaşayacaq”- FOTOLAR\nLeysan, dolu gəlir - Nazirlikdən HAVA XƏBƏRDARLIĞI\nKülək, yağış - Sabahın HAVASI\n9 Aprel 2015 14:30\n2 648 Baxış\nO, Azərbaycan teatrında novator rejissorlardan sayılırdı. Səhnəyə yenilik gətirənlərdən idi. Hələ səhnədə daha çox improvizələr etməyi arzulayırdı. Amma amansız ölüm arzularını yarımçıq qoydu. O, teatrı elə çox sevirdi ki, ruhunu da elə canı qədər sevdiyi və özünün yaratdığı Gənclər Teatrında təslim etdi.\nTeatr aləmindən azacıq xəbərdar olanlar göydə aldılar ki, söhbət rejissor Hüseynağa Atakişiyevdən gedir. Bu gün rejissorun xatirə günüdür.\nDüz doqquz il bundan öncə, ömrünün 56-cı baharında bu həyata vida dedi. Hüseynağa Atakişiyevin ölümü hamı kimi məni də çox sarsıtmışdı. Çünki o, mənim ən səmimi müsahiblərimdən biri idi. Ömrünün son günlərində xəstə olduğunu bilirdik, amma səhhətinin ağır olmasına məhəl qoymayaraq teatrdan ayağını kəsmirdi. Yeni tamaşa hazırlayırdı. Elə ölüm də onu teatrda, məşq zamanı, aktyorların əhatəsində yaxalamışdı. Başı hərləndiyini deyən və huşunu itirən rejissoru özünə gətirmək üçün təcili yardım maşını çağırılmışdı. Amma artıq gec idi. Komaya düşən aktyor on gündən sonra dünyasını dəyişmişdi.\nBəli, o, öz evində komaya düşmüşdü. Belə də ki, öz zəhməti ilə yaratdığı Gənclər Teatrı elə onun öz evi sayılırdı. O teatrın adını söyləməzdik, eləcə Hüseynağa Atakişiyevin teatrı deyərdik. Hüseynağa müəllim bu teatrı 1990-cı ildə yaratmışdı.\nElə həmin il Yusif Səmədoğlunun “Qətl günü” əsəri əsasında hazırlanan tamaşa ilə şöhrət qazanmışdı.\nDostlarını, jurnalistləri də elə həmin teatra - evinə çağırırdı. Hüseynağa Atakişiyevin tamaşalarının birini də keçirməzdik.\nDeyim ki, heç yerləri-yurdları da yox idi, tamaşalarını Aktyorlar Evinin tamaşa zalında göstərirdilər. Hüseynağa müəllim həm də hədsiz sadəliyi ilə seçilirdi. Hər dəfə premyerası olanda özü zəng edib, dəyər verdiyi jurnalistləri tamaşaya dəvət edirdi.\nOnun quruluş verdiyi tamaşaların premyera günü bayram təntənəsi kimi yadımızda qalırdı. Zalda iynə atsaydın yerə düşməzdi, hətta yerdə oturub tamaşanı seyr edənlər də olurdu. Tamaşaçı onun quruluş verdiyi “Kişi və qadın”, “Herostratı unudun”, “Əbləhlərin toyu”, “Dünyanın sonu” tamaşalarına baxmaqdan və baxıb həzz almaqdan doymurdu.\nƏməkdar artist, uzun illər Gənclər Teatrında Hüseynağa Atakişiyevlə birgə çalışan və onunla dost olan Natiq Fərzəliyev xatirələrini Publika.az-la bölüşür:\n- Hüseynağa müəllim haqqında danışmaq mənə ağırdır, çünki hələ də onun itkisi ilə barışmamışam. Aradan illər keçsə də, mən və bir neçə aktyor ildə üç dəfə onun məzarını mütləq yad edirik. Gənclər Teatrının yarandığı gün-martın 27-si, sentyabrın 8-si Hüseynağa müəllimin doğum günü, bir də aprelin 9-u onu itirdiymiz gün.\nMəni teatra o özü dəvət etmişdi. Xətrimi də həddən artıq çox istəyirdi. Hüseynağa müəllim milli teatrda öz möhürünü vuran sənətkar idi, onun yoxluğu bu gün də hiss olunur. O səhnəni çox istəyirdi. Tamaşa hazırlayan zaman onun üzü dönürdü, aktyorlarla çox sərt davranırdı. Onun məşqinə beş dəqiqə gecikmək olmazdı. Belə olanda Hüseynağa müəllim çox kobud olurdu. Çünki nizam-intizamı sevən adam idi. Amma tamaşa bitəndən sonra tamamən dəyişirdi. Çox mülayim, deyib-gülən zarafatcıl olurdu. Onun anlamında iş iş idi, dostluq da dostluq. İşdə insana güzəşt etməzdi. Bir xatirə danışım. Yay idi, teatr mövsümü bağlanmışdı. Mən də Rusiyaya gəzməyə getmişdim. Bizdə də həmişə teatr mövsümü avqustun 15-də açılırdı və məşqlərə başlayırdıq. Elə oldu ki, mən Rusiyada ləngiməli oldum və işə on gün gecikdim. İşə gələndə gördüm ki, Hüseynağa müəllim üzümə baxmadı, heç salamımı da almadı. Gəldim otağına, xahiş-minnət elədim, gördüm ki, yox e, onu yola gətirə bilməyəcəyəm. Qəti şəkildə bildirdi ki, sən işdən azadsan, məşqlərə gəlməmisən, ərizəni yaz, get. Mən də qayıtdım ki, məni işə sən götürmüsən, necə məsləhət bilirsənsə elə də elə. Amma ürəyi yuxa idi, məni bağışladı.\nBir dəfə gəlib gördüm ki, işdən qovulmağımla bağlı əmrimi asıblar. Mən də bir gün qabaq toya getdiyim üçün işə gəlməmişdim.\nDilxor vəziyyətdə getdim Hüseynağa müəllimin otağına ki, yalvar-yaxar edim, fikrini dəyişsin. Aktyor yoldaşlarım gülə-gülə gəldilər ki, səninlə zarafat etmişik. Sən demə, aktyorlar Hüseynağa müəllimlə razılığa gəlib, yalandan əmrimi hazırlayıb divardan asıblar ki, mənimlə zarafatlaşsınlar. O, əmri bir şərtlə cırıb tulladı ki, kollektivə qonaqlıq verəcəksən. Mən də razılaşdım. O, səhnədə sərt olmağı ilə bərabər, həyatda zarafatcıl, yumor hissi güclü olan adam idi.\nÖlümü ərəfəsində səhhətində ciddi problemlər yaşanırdı. Bir neçə dəfə də buna görə müalicə almışdı. İnsult keçirməmişdən bir həftə əvvəl efirə çıxmışdı, gördüm rəngi avazıyıb. Teatrda ona dedim ki, rəngin xoşuma gəlmir, get özünü həkimə göstər. Başını buladı ki, məndə heç bir problem yoxdur. Bundan bir həftə sonra teatrda insult keçirdi, komaya düşdü. Teatra çağrılan təcili yardım maşınının həkimi dedi ki, komadan çıxsa, yaşayacaq. Amma komadan ayılmadı. İndi səninlə danışıram, amma elə bilirəm sağdır, sadəcə uzaq bir səfərə çıxıb.\nBu da onun ömür bioqrafiyası… 1949-cu il sentyabrın 8-də Bakıda anadan olub. M.Əliyev adına İncəsənət İnstitutunu bitirdikdən sonra səhnə fəaliyyətinə Şəki Dövlət Teatrından başlayıb. Vaqif Səmədoğlunun məşhur “Bəxt üzüyü” əsərini səhnəyə qoyan ilk rejissor odur. Sonralar onu Dram Teatrına dəvət ediblər. Teatrda baş rejissor kimi fəaliyyət göstərən Hüseynağa Atakişiyev filmlərdə aktyor kimi də çəkilib.\n“Üzeyir ömrü” bәdii televiziya filmindә Hacıbəyovun obrazını yaradıb.\nKimsəsiz uşaqlara qarşı ağlasığmaz addım: “qul bazarı”na çıxardılar...\nŞəhərin mərkəzində DƏHŞƏTLİ HADİSƏ: yük maşını avtomobilin üstünə aşdı\nBakıda zirzəmidə meyiti tapılan şəxslə bağlı HƏQİQƏT ÜZƏ ÇIXDI\nAzərbaycanda AĞLAGƏLMƏZ HADİSƏ - 30 yaşlı şəxs faciəvi şəkildə öldü


Əsas səhifə » Daşıyıcılar » Süleymanov Əli (nağılçı)\nƏli Rəmdar oğlu Süleymanov 1932-ci il yanvarın 1-də Ağdam rayonunun Ətyeməzli kəndində anadan olub. Ağdam rayonunun işğalından sonra Ağdaş rayonunun Qumlaq kəndində məskunlaşıb.\nƏli Süleymanov kənd camaatı arasında baməzə, gülərüz bir insan kimi tanınır. Məskunlaşdığı Ağdaş rayonunun Qumlaq kənd sakinlərindən maraqlı söhbət edən, yaxşı lətifə, nağıl bilən insan tanıyıb-tanımadıqlarını xəbər aldıqda Əli kişinin ünvanını göstərmələri də bunu təsdiq edir. Repertuarında satirik, yumoristik məzmunlu nağılların üstünlük təşkil etməsi Əli Süleymanovun deyib-gülməyə həvəsindən irəli gəlir. Əli Süleymanovdan sehrli, novellavari, heyvanlar haqqında nağıllara dair nümunələr qeydə alınsa da, tərəddüdsüz deyə bilərik ki, o, özünü daha çox qaravəllilərdə tapırdı. Qaravəlliləri söyləyərkən sanki daha da pərvazlanır, çoşurdu. Ona görə də ondan qeydə alınmış “Şərikli kömbə”, “Keçəllə Kosa”, “Yeddi kor”, “Molla ilə Keçəl”, “Üzlü qonaq” həm yeniliyinə, həm də söyləyici təhkiyəsinə görə seçilən gözəl qaravəlli nümunələridir.\nƏli Süleymanovun repertuarı yeni süjetlərlə zəngindir. Ondan yazıya alınmış 1618* (Kim uzağa tullanar), 1202 (Naşı biçinçi), 1577 (Yeddi kor), 1341A (Tövlədən qaçış), 1441B (Mollanın arvadına aşiq olmuş keçəl), 1525S* (Keçəllə kosa padşahın inəyini oğurlayırlar), 207A (Eşşək və öküz) süjetləri ilk dəfə qeydə alınmış nağıl süjetləridir.


Ümummilli Lider Heydər Əliyev Azərbaycan xalqının yaddaşında qurucu və xilaskar dövlət xadimi kimi əbədi olaraq yaşayacaq - Tamam Cəfərova - Trend.Az\nÜmummilli Lider Heydər Əliyev Azərbaycan xalqının yaddaşında qurucu və xilaskar dövlət xadimi kimi əbədi olaraq yaşayacaq - Tamam Cəfərova\nSiyasət Materials 23 İyun 2022 14:59\nİnkaredilməz həqiqətdir ki, Heydər Əliyev siyasəti Azərbaycanı qurtuluşdan tərəqqiyə, tərəqqidən zəfərə aparan yol kimi möhtəşəm nailiyyətlərimizin əsasını təşkil edir. Ulu öndər fəaliyyətinin bütün mərhələlərində Azərbaycanın inkişafına, milli həmrəyliyin təmin olunmasına, gücləndirilməsinə, dövlət maraqlarının qorunmasına və dövlətçilik ənənələrinin yaşadılmasına xidmət edən misilsiz işlər görüb, böyük tarixi nailiyyətlərə imza atıb. Onun bənzərsiz xidmətləri, milli məzmunlu, bəşəri xarakterli fəaliyyəti bir dövrü deyil, bir-birindən siyasi və ideoloji cəhətdən kəskin fərqlənən iki mərhələni - həm SSRİ dönəmini, həm də müstəqillik illərini əhatə edir.\nAzərbaycanın dövlətçilik tarixinin Heydər Əliyev dövrü quruculuq missiyası ilə bərabər, həm də xilaskarlıq missiyası ilə xarakterik və əlamətdardır. Sirr deyil ki, Azərbaycan iqtisadi tənəzzül, siyasi xaos, regional təcrid şəraitində və vəziyyətində olarkən - 1993-cü ilin məlum iyun hadisələri zamanı xalqımız Ulu Öndərə ölkəmizin xilası və tərəqqisi naminə respublikaya rəhbərlik etməsi barədə qətiyyətli çağırış etmişdi. Siyasi tariximizin çətin, mürəkkəb, keşməkeşli və qeyri-müəyyən dövründə - inamın azaldığı, ümidlərin tükəndiyi, vəziyyətin durmadan ağırlaşdığı və kəskinləşdiyi bir vaxtda o zamankı hakimiyyət nümayəndələri də Heydər Əliyevi Bakıya dəvət etməyə məcbur olmuşdular. Ümummilli lider həmin dövrdə mövcud vəziyyəti belə təsvir etmişdi: "Azərbaycan böyük təhlükə qarşısında idi. Çünki Azərbaycanın müstəqil yaşamasının əleyhinə olan həm daxildəki qüvvələr güclü idi, həm də Azərbaycan kimi böyük coğrafi-strateji əhəmiyyətə, zəngin təbii sərvətlərə malik olan ölkənin tam müstəqil olması başqa ölkələrdə bəzi dairələri qane etmirdi. Ermənistanın Azərbaycana etdiyi təcavüz və bunun nəticəsində Azərbaycanın zəifləməsi, məğlubiyyətə uğraması, ikinci tərəfdən də daxildə hakimiyyət çəkişməsi 1992-ci ilin iyun ayında hakimiyyətə gəlmiş qüvvələri bir ildən sonra hakimiyyətdən saldı, xalq özü saldı". Ümummilli lider isə dövləti, dövlətçiliyi xilas, xalqın rifahını, məmləkətin gələcəyini təmin etmək, Azərbaycan üçün aydın və parlaq perspektivlər yaratmaq naminə növbəti dəfə tarixi-siyasi məsuliyyəti öz üzərinə götürməkdən çəkinmədi. 1993-cü il iyunun 9-da ulu öndər Heydər Əliyev xalqın çağırışına səs verərək Bakıya qayıtdı.\nMilli Məclisin deputatı Tamam Cəfərova saytımıza açıqlamasında belə deyib.\nDeputat bildirdi ki, 1993-cü ilin 15 iyun tarixində Heydər Əliyev xalqın təkidli tələbi ilə Azərbaycan Respublikası Ali Sovetinin sədri seçildi. Həmin gün parlamentin tarixi iclasında Heydər Əliyev xalq qarşısında öz tarixi missiyasını açıqladı: “Azərbaycan Respublikasının bugünkü ağır, mürəkkəb və gərgin vəziyyətini tam məsuliyyətlə dərk edirəm. Bu vəzifəni üzərimə götürərək öz məsuliyyətimi anlayıram və bunların hamısını rəhbər tutaraq əlimdən gələni edəcəyəm. Ali Sovetin sədri kimi Azərbaycan xalqının tarixi nailiyyəti olan Azərbaycan Respublikasının dövlət müstəqilliyini qorumağı, möhkəmləndirməyi, inkişaf etdirməyi özüm üçün əsas vəzifələrdən biri hesab edirəm. Azərbaycan Respublikasının dövlət müstəqilliyi 1918-ci ildə yaranmış ilk Azərbaycan Demokratik Respublikasının ənənələri əsasında, müasir tələblərlə, dünyada gedən proseslərlə bağlı olaraq təmin olunmalıdır. Bu sahədə mən daim çalışacağam və heç kəsin şübhəsi olmasın ki, ömrümün bundan sonrakı hissəsini, harada olursa-olsun yalnız və yalnız Azərbaycan Respublikasının müstəqil dövlət kimi inkişaf etməsinə həsr edəcəyəm. Bununla əlaqədar olaraq bildirmək istəyirəm ki, mənim fikrimcə, Azərbaycan Respublikası, bundan sonra onun başına nə gəlirsə-gəlsin, müstəqilliyini itirməyəcək, yenidən heç bir dövlətin tərkibinə daxil olmayacaq, heç bir başqa dövlətin əsarəti altına düşməyəcək.”;


Naxçıvan Muxtar Respublikasında Naxçıvan Muxtar Respublikasında Cəlil Məmmədquluzadə adına Naxçıvan Dövlət Musiqili Dram Teatrı, M.T.Sidqi adına Naxçıvan Dövlət Kukla Teatrı, Naxçıvan Dövlət Uşaq Teatrı, Naxçıvan Dövlət Filarmoniyası və Naxçıvan Dövlət Uşaq Filarmoniyası fəaliyyət göstərir.\nCəlil Məmmədquluzadə adına\nAzərbaycan teatrının bir qolu olan Naxçıvan teatrı 1883-cü ildə Eynəlibəy Sultanovun rəhbərliyi ilə mütərəqqi Naxçıvan ziyalılarının yaratdığı “Müsəlman incəsənəti və dram cəmiyyəti” tərəfindən Hacı Nəcəf Zeynalovun evində Mirzə Fətəli Axundzadənin “Müsyö Jordan və Dərviş Məstəli şah” əsərinin tamaşaya qoyulması ilə yarandı.\n1922-ci ildə Naxçıvan Teatrına Dövlət Dram Teatr statusu verilmişdi. Həm romantik, həm də realist istiqamətdə inkişaf edən teatrın repertuarında dünya klassiklərinin əsərləri, həmçinin musiqili əsərlər əhəmiyyətli yer tutmuşdur. Bu teatrda istedadlı aktyor və rejissorların bir neçə nəsli yetişmişdir. 1965-ci ildə teatr yeni binaya köçürülmüş, ona Musiqili Dram Teatr statusu və görkəmli ədib Cəlil Məmmədquluzadənin adı verilmişdir.\nAzərbaycan Respublikasının Prezidenti cənab İlham Əliyevin 31 yanvar 2008-ci il tarixli Sərəncamı ilə C.Məmmədquluzadə adına Naxçıvan Dövlət Musiqili Dram Teatrının 125 illik yubileyi yüksək səviyyədə qeyd edilmişdir. Teatrın binası müasir layihə əsasında yenidən qurularaq 2012-ci ilin fevral ayında istifadəyə verilmişdir.\nTelefon: (+994 36) 545-25-89\nMəhəmməd Tağı Sidqi adına Naxçıvan\nTeatr 1989-cu ildə yaradılmışdır. 2004-cü ildə teatr yeni binaya köçürülmüş və görkəmli pedaqoq Məhəmməd Tağı Sidqinin adı verilmişdir. Teatrın repertuarında uşaq və yeniyetmələrin milli, mənəvi-əxlaqi dəyərlər ruhunda tərbiyəsində, dünyagörüşlərinin formalaşmasında mühüm rol oynayan tamaşalar yer tutur. Kəmalə Ağayevanın “Göyçək Fatma” və “Sirli sözlər”, Gülnarə Kərimovanın “Nəğməkar bülbül”, Abdulla Şaiqin “Tülkü həccə gedir”, Yevgeni Şvartsın “Qırmızı papaq”, Zaur Vedilinin “Möcüzəli adanın sakinləri”, ərəb xalq nağılı əsasında hazırlanmış “Ələddinin sehrli çırağı”, rus xalq nağılı əsasında hazırlanmış “Qoğalın sərgüzəştləri” və bir sıra başqa tamaşalar son illər ərzində balaca tamaşaçılara təqdim olunmuşdur.\nTeatr Azərbaycanın, Türkiyə Respublikası və İran İslam Respublikasının bir çox şəhərlərində qastrol səfərlərində olmuş, Tacikistan Respublikasında təşkil edilmiş “Kukla Teatrları Festivalı”nda iştirak etmişdir.\nTelefon: (+994 36) 545-34-23\nNaxçıvan Dövlət Uşaq Teatrı\n2006-cı ildə Naxçıvan Muxtar Respublikası Ali Məclisi Sədrinin Sərəncamı ilə yaradılmış Naxçıvan Dövlət Uşaq Teatrı “Cəsur dovşan” tamaşası ilə fəaliyyətə başlamışdır. Uşaq və yeniyetmələr üçün tamaşalar hazırlayan teatrın repertuarında Antuan de Sent Ekzüperinin “Balaca şahzadə”, Həsənəli Eyvazlının “Nadan xoruz”, Tofiq Seyidovun “Bahar qızı küsübdür” və “Bizə dovşan və meşəbəyi lazımdır”, Bayram İskəndərlinin “Meşə çaqqalsız olmaz” və başqa tamaşalar yer alır. Bu teatrın başlıca fərqi aktyorlarının həvəskar uşaqlar olmasıdır.\nHeydər Əliyev Uşaq-Gənclər Yaradıcılıq Mərkəzi\nTelefon: (+994 36) 545-36-28\nBu mədəniyyət müəssisəsi 1983-cü ildən başlayaraq Naxçıvan Dövlət “Araz” Mahnı və Rəqs Ansamblının bazası əsasında fəaliyyət göstərmişdir.\nNaxçıvan Dövlət Filarmoniyasında Simfonik Orkestr, Xalq Çalğı Alətləri Orkestri, Kamera Orkestri, Estrada Orkestri, Mahnı və Rəqs Ansamblı, Muğam Studiyası və xor kollektivi fəaliyyət göstərir. Filarmoniyanın yaradıcı kollektivləri əhalinin asudə vaxtının səmərəli təşkili məqsədilə, həmçinin mədəni-kütləvi tədbirlərdə, xalq şənliklərində konsert proqramları ilə çıxışlar edirlər.\nTelefon: (+994 36) 545-68-98\nNaxçıvan Dövlət Uşaq Filarmoniyası\nNaxçıvan Dövlət Uşaq Filarmoniyası 2010-cu ildə Naxçıvan Muxtar Respublikası Ali Məclisi Sədrinin Sərəncamı ilə yaradılmışdır. Bu mədəniyyət müəssisəsində Xalq Çalğı Alətləri Ansamblı, Mahnı və Rəqs Ansamblı, xanəndəlik və vokal qrupu, xor kollektivi fəaliyyət göstərir. Filarmoniyanın yaradıcı kollektivləri uşaqlar, həmçinin böyüklər qarşısında vaxtaşırı maraqlı konsert proqramları ilə çıxışlar edirlər.\nÜnvan: Naxçıvan şəhəri, İstiqlal küçəsi 5


Ziya Məmmədov ABŞ qəzetlərini “böhtançı” adlandırdı » Regionxeberleri.com Ziya Məmmədov ABŞ qəzetlərini “böhtançı” adlandırdı » Regionxeberleri.com\nRegionxeberleri.com » Gündəm » Ziya Məmmədov ABŞ qəzetlərini “böhtançı” adlandırdı\nSabiq nəqliyyat naziri Ziya Məmmədov ABŞ Senatının bir qrup aparıcı üzvünün prezident Donald Trampın Azərbaycandakı biznes fəaliyyətinin antikorrupsiya və sanksiyalar haqqında qanunları pozub-pozmadığının araşdırılması ilə bağlı müraciətlərinə münasibət bildirib. Yada salaq ki, amerikalı senatorlar müraciətlərində “Trump Organization” təşkilatının Azərbaycanda Məmmədovlar ailəsi ilə müştərək tikdiyi “Trump Tower” göydələninin hansı hesabdan tikilməsinin araşdırılmasını da istəyiblər. ABŞ mətbuatında da bu haqda yazılar dərc olunub.\nZiya Məmmədovla əlaqə saxlayan “Yeni Müsavat” əməkdaşı sabiq nazirdən həmin məsələdən məlumatlı olub-olmamasını soruşub. Z.Məmmədov ABŞ mətbuatında yazılanları şər-böhtan adlandırmaqla dəstəyi asıb: “Onlar böhtanla məşğuldurlar”.\nQeyd edək ki, senatorlar Trampın biznes fəaliyyəti ilə əlaqəli federal təhqiqatın keçirilməsinə çağırıblar. Onların fikrincə, sözügedən biznes, “çirkli pulların yuyulması” və İranın İslam Keşikçiləri Korpusuna (İİKK) bağlı başqa qanunsuz fəaliyyətlər üçün vasitə rolunu oynaya bilərdi. Senatorlar Sherrod Brovn, Ben Cardin və Dianne Feinstein bu barədə narahatlıqlarını ABŞ maliyyə naziri Steven Mnuchin, baş prokuror Jeff Sessions və FTB-nin direktoru James Comeyə yazdıqları məktubda açıqlayıblar. Brovn, Cardin və Feinstein ABŞ Senatının Bank, Evtikmə və Şəhərsalma, Xarici Əlaqələr və Ədliyyə komitələrinin ən yüksək vəzifəli üzvləridir. ABŞ Konqresinin yaydığı məlumatda isə deyilir ki, senatorların narahatlığı 2017-ci il martın 13-də “New Yorker” jurnalında dərc edilmiş “Donald Trampın ən pis sazişi” adlı təhqiqat məqaləsində yazılanlardan qaynaqlanır. Bu məqalədə söhbət “Tramp Organization” təşkilatının Azərbaycanda Məmmədovlar ailəsi ilə müştərək tikdiyi “Tramp Tower” göydələnindən gedir. Məqalədə yazılanlara görə, Məmmədovlar İran İnqilab Keşikçiləri Korpusu (İİKK) ilə bağlara malikdirlər. İİKK İranda əhəmiyyətli iqtisadi və siyasi qüdrətə malik seçmə hərbi qüvvədir. Sözügedən məktubda senatorlar yazırlar ki, məqalə “Trump Organization” təşkilatının Xaricdə Korrupsiya Əməlləri Qanununu (Foreign Corrupt Practices Act) pozub-pozmadığına dair suallar yaradıb. Tramp Bakı biznesindən çıxdığını elan edəndən sonra onun adını daşıyan lövhə götürülüb. Bu məqalədən bəlli olur ki, tikinti işində iştirak edən qurumlardan biri İİKK-nın maraqlarını təmsil edən qondarma təşkilat ola bilərdi. Məqalədən bunu da başa düşmək olar ki, İİKK “Trump Organization” təşkilatına edilmiş müəyyən ödənişlərin əsas mənbəyi ola bilərdi. Əgər bu baş veribsə, onda “Trump Organization” təşkilatı ABŞ sanksiyalar qanununu birbaşa pozmuş sayılır. Keçmiş nəqliyyat naziri Ziya Məmmədov və onun oğlu Anar Məmmədov bu iddialarla bağlı media qurumlarının sorğularına cavab verməyiblər. Donald Tramp prezident seçkisi kampaniyası dövründə Azərbaycandakı biznes sazişindən çıxdığını elan edib. Bakıda tikilmiş göydələndən “Trump” lövhəsi çıxarılıb. Ziya Məmmədov ötən ay nəqliyyat naziri vəzifəsindən azad edilib.


Bu il 30 minədək şəxs işlə təmin ediləcək - SOSİUM - Fins.az\nBu il 30 minədək şəxs işlə təmin ediləcək\nDövlət başçısının 9 avqust 2018-ci il tarixli Fərmanı əsasında və Azərbaycan Respublikasının Birinci vitse-prezidenti, Heydər Əliyev Fondunun prezidenti Mehriban xanım Əliyevanın dövlət sosial xidmətlərinin vahid mərkəzdən operativ və şəffaf şəkildə təqdim olunması təşəbbüsünə uyğun olaraq, ötən il nazirliyin tabeliyində DOST (Dayanıqlı və Operativ Sosial Təminat) Agentliyinin və “DOST” mərkəzlərinin yaradılmasına başlanılıb.\nƏmək və Əhalinin Sosial Müdafiəsi Nazirliyindən Fins.az-a verilən məlumata görə, artıq bu layihənin hüquqi və institusional işləri yekunlaşıb və cari ildə Bakıda 3 “DOST” mərkəzinin, ümumilikdə 2019-2025-ci illərdə paytaxtda və respublikanın regionlarında 31 belə mərkəzin yaradılması nəzərdə tutulur. Bu mərkəzlər “bir pəncərə”dən nazirlik üzrə 124 növdə xidmətlərin göstərilməsini təmin edəcək.\nEyni zamanda, Prezident İlham Əliyevin 5 sentyabr tarixli Fərmanına uyğun olaraq əmək, məşğulluq, sosial müdafiə sahələrində elektron xidmətlərin genişləndirilməsi üçün müvafiq addımlar atılıb. Ölkədə ilk dəfə sosial reyestri formalaşdıran, vətəndaşlara onlarla bağlı əmək müqavilələri, məşğulluq, pensiya kapitalı, mənzil və avtomobil növbəsi, əlillik, reabilitasiya və s. üzrə məlumatlara bir ünvanda çıxış imkanı verən “e-sosial” internet portalı yaradılıb. (www.e-sosial.az)\nPrezident İlham Əliyevin təşəbbüsü əsasında hazırlanan “İşsizin dostu” proqramı isə haqqı ödənilən ictimai işlərin sistemli və şəffaf şəkildə qurulmasına və genişləndirilməsinə imkan verib. Bu proqram çərçivəsində cari ildə 30 minədək şəxsin əmək müqaviləsi əsasında ödənişli ictimai işlərə cəlb olunması təmin ediləcək.


Şirkət başçısı: Azercell rəqabətdən qorxmur, əksinə, hər vasitə ilə onu təşviq edir\n15 Dekabr 2006 15:56 (UTC+04:00)\nAzercell Telecom BM rəqabətdən qorxmur, əksinə hər vasitə ilə onu təşviq edir. Trend xəbər verir ki, bu barədə şirkətin baş direktoru Halim Atəş yaxın vaxtlarda yeni mobil operatoru - Azərfon BM-in bazara çıxışını şərh edərkən bildirib.\nOnun sözlərinə görə, Azərbaycanda 10 illik fəaliyyəti ərzində şirkət hər yolla mobil rabitənin keyfiyyətli xidmətlərini tətbiq etməyə çalışıb.\n"Əsas məqsəd kəmiyyət yox, keyfiyyətdir. Güman edirəm ki, bazarda yeni operatorun yaranması rabitə xidmətinin keyfiyyətinin artmasına səbəb olacaq. Əlbəttə ki, Azərfon-un fəaliyyətə başladığını müşahidə etmək daha maraqlı olacaq", - deyə o qeyd edib.\n"Azercell BM-in artıq yerli bazarda rəqabət təcrübəsi var, çünki o, Azərbaycanda yeganə mobil rabitə operatoru deyil və bundan sonra da biz öz fəaliyyətimizi özümüz və abunəçilərimiz üçün düzgün saydığımız strategiya çərçivəsində həyata keçirəcəyik", - deyə H.Atəş bildirib.\nHazırda Azərfon Azərbaycan bölgələrində şəbəkənin yaradılması üzrə işlər görür. Ehtimal olunur ki, o, öz abunəçilərini 2007-ci ilin I rübündən gec olmayaraq, qəbul edəcək.\nİlk növbədə, Azərfon şəbəkəsi Bakı və Abşeron yarımadasını, Gəncə, Mingəçevir, Quba, Lənkəran, Əli-Bayramlı, Naxçıvan Muxtar Respublikasını, iki il ərzində isə Bakı metropolitenini əhatə edəcək. Ümumilikdə isə Azərfon rabitəsi Azərbaycan ərazisinin 80%-ni əhatə edəcək.\nAzərbaycanda ilk mobil rabitə xidmətlərini 1994-cü ildə yaradılmış Bakcell BM təqdim edib. 1996-cı ildə Azercell BM-in təsis olunması isə mobil rabitə xidmətinin inkişafına təkan verib və indi abunəçilərin ümumi sayı 2 milyonu ötür.\nƏhalinin mobil rabitəyə olan tələbatının artması səbəbindən Rabitə Nazirliyi Kollegiyasının qərarı ilə 2005-ci ilin dekabr ayında Azərfon BM-ə GSM standartı üzrə, Catel BM-ə isə - CDMA üzrə mobil rabitə xidmətlərini göstərmək üçün lisenziya verilib.


17:56 28 May 2020\n12:13 21.12.2015 (Yenilənib 12:16 21.12.2015) Qısa URL\nSamir Əliyev: Mərkəzi Bankın ehtiyatı 5,5 milyard dollardan da aşağı düşmüşdü. Belə təzyiq altında ehtiyatlar çox davam gətirə bilməzdi.\nBAKI, 21 dek — Sputnik. "Təəssüflə də olsa deməliyik ki, gözlənilən devalvasiya baş verdi. Manat bütün valyutalara, o cümlədən dollara münasibətdə dəyərini 47,6% itirdi. Hazırda 1 dolların rəsmi məzənnəsi 1 manat 55 qəpikdir. Valyutadəyimə məntəqələrində isə daha bahadır".\nSputnik xəbər verir ki, bunu iqtisadçı ekspert Samir Əliyev sosial şəbəkədə paylaşıb.\nO, yazıb: "Ona görə gözlənilən idi ki, açıqlamalarımızda bunun baş verəcəyini, sadəcə zaman məsələsi olduğunu qeyd etmişdik. Hökumət üzən məzənnəyə keçid barədə danışanda artıq devalvasiyanın olacağına heç şübhə yeri qalmamışdı. Bir sözlə, müzakirə zaman və forma barədə gedə bilərdi. Açıqlamalarda qeyd etmişdik ki, hökumət valyuta ehtiyatları qoruyacaq və uzağı 5 milyard dollara qədər əriməsinə imkan verəcək. Son məlumatlara əsasən Mərkəzi Bankın ehtiyatı 5,5 milyard dollardan da aşağı düşmüşdü. Belə təzyiq altında ehtiyatlar çox davam gətirə bilməzdi".\nİqtisadçı ekspert bildirib ki, FED uçot dərəcələrini qaldıranda bunun birbaşa təsirinin olmayacağını, ancaq hökumətin qərarını tezləşdirəcəyini qeyd etmişdik. Hər bir halda insanları aylarla üzən hadisə baş verdi. Qazaxıstan və Rusiya təcrübəsi göstərdi ki, üzən məzənnəyə keçid özündə ilk növbədə kəskin ucuzlaşmanı göstərir. Biz də fərqli ssenari olmadı. Ancaq Rusiya və Qazaxıstan iqtisadiyyatları ilə müqayisədə zəif inkişaf etmiş Azərbaycanda bunun fəsadları da ağır olmalı idi və olacaq da.\nEkspert hesab edir ki, Mərkəzi Bank fevral devalvasiyasından sonra manatın tədricən yumşaldılması siyasətini həyata keçirməli idi. Ancaq bunu etmək əvəzinə yenidən manata süni nəfəs verməyə çalışdı. Nəticəsi artıq bəllidir. Əgər manatın məzənnəsi tədricən ucuzlaşdırılsaydı indi kəskin devalvasiyaya ehtiyac qalmazdı. Üzən məzənnəyə keçid manatın dünya bazarlarındakı proseslərə həssaslığını artıracaq. Neft ucuzlaşdıqca, dollar bahalaşdıqca manatın ucuzlaşmasını müşahidə edəcəyik. Ancaq bu, tam üzən məzənnə olmayacaq. Mərkəzi Bank ehtiyatları hesabına imkan daxilində manatın kəskin ucuzlaşmasına imkan verməyəcək. Hər bir halda sabit məzənnə dövrü bitdi. Manatın avroya nəzərən məzənnəsi necə dəyişirdisə, dollara nəzərən məzənnəsi də eyni qaydada dəyişəcək. Manatın ucuzlaşmasının son həddi deyil. Bundan sonra da proses davam edəcək. Ola bilsin müəyyən zaman kəsiyində manatın bahalaşması baş versin. Ancaq bu müvəqqəti xarakter daşıyacaq. Əsas tendensiya ucuzlaşma istiqamətində olacaq.\nSamir Əliyev qeyd edib ki, hökumət əhalini, Mərkəzi Bank isə bankları qorumalıdır. Banklar bu prosesdən zərbə alacaqlar. Bunun neqativ təsiri gələn ilin yaz aylarından başlayaraq hiss olunmağa başlayacaq. Bazarı tərk edən bankların sayı artacaq. Problemli kreditlər artacaq, əhalinin kredit ödənişində ləngimələr genişlənəcək. Bank sektorunda ixtisarlar daha geniş vüsət alacaq. Əsas problem inflyasiya olacaq. Hökumət yenə də inzibati yolla qiymət artımının qarşısını almağa başlayacaq. Ancaq bu, çox çəkməyəcək. Qiymətlər artacaq. Ona görə hökumət devlavasiyanın təsirlərini minimuma endirmək üçün təcili gömrük rejimini yumşaltmaq barədə düşünməlidir. Bu sferada inhisar aradan qalxmalıdır.\nbu gün dolların rəsmi məzənnəsi dekabrın 18-i ilə müqayisədə 47,63% və ya 0,501 manat artaraq 1,5500 manat olub.\nneft, dollar, valyuta məzənnəsi, manatın devalvasiyası, bivalyuta, Mərkəzi Bank, iqtisadçı Samir Əliyev, Samir Əliyev


“Sərdar Cəlaloğlu, niyə ağlına gələni danışırsan? Patruşevlə görüşdə idin?..” | Xural qəzeti\nƏsas Səhifə/GÜNDƏM/“Sərdar Cəlaloğlu, niyə ağlına gələni danışırsan? Patruşevlə görüşdə idin?..”


Afaq Gəncəli koronavirusa yoluxdu: “Ağır keçirirəm” – VİDEO – XəbərAl.Az\nAfaq Gəncəli koronavirusa yoluxdu: “Ağır keçirirəm” – VİDEO\nTanınmış aparıcı Afaq Gəncəli də koronavirusa yoluxub.\nXəbərAl.az xəbər verir ki, bu barədə aparıcı özü “İnstagram” hesabında video paylaşaraq virusa yoluxduğunu deyib:\n“Hər kəs mesaj yazıb soruşur ki, xəstələnmisən?Bəli mən də virusa yoluxdum. Test verdim və pozitiv çıxdı. Çox ağır keçirtdim. İstəməzdim ki, kimsə mənim kimi pis keçirtsin. Bunun bu qədər ağır olduğunu ağlıma da gətirməzdim. çalışın maskadan, spirtdən istifadə edin. bacardığınız qədər evdən küçəyə çıxmayın. Əzizlərinizi qoruyun. Bu xəstəliyə barmaqarası baxmayın. Çalışaq ki, toplumdan uzaq olaq”.\n“Qarabağ xronikası”: “Polad Həşimovun şəhid edilməsindən sonra müharibə olacağı bəlli idi” – VİDEO\nBaku TV-nin efirində yayımlanan “Qarabağ xronikası” verilişinin daha bir sayı efirə gedib. Verilişin budəfəki qonağı Vətən Müharibəsinin iştirakçısı, Daxili Qoşunların Xüsusi Təyinatlı Qüvvələrinin hərbçisi Vüsal Şahbazov olub. Hərbi jurnalist Fərdin İsayevin hazırlayıb təqdim etdiyi verilişdə hərbçimiz keçdiyi döyüş yolundan bəhs edib. Ətraflı süjetdə: Xeberal.az\nTürkiyənin Xarici İşlər naziri Mövlud Çavuşoğlu Avropa Şurası Nazirlər Komitəsinin 130-cu iclasına qatılıb. M.Çavuşoğlu bu barədə öz “Twitter” səhifəsində məlumat yayıb. Türkiyənin Xarici İşlər naziri ölkəmizin Qarabağla bağlı mövqeyini dəstəkləyərək vurğulayıb ki, Azərbaycanın ərazi bütövlüyü hər kəs tərəfindən qeyd-şərtsiz dəstəklənməlidir.\nPensiyalar artırılır – RƏSMİ AÇIQLAMA\nÖlkədə pensiyaların ilin əvvəlində indeksləşdirilərək artırılması nəzərdə tutulur. XəbərAl.az xəbər verir ki, bunu 2020-ci ildə sosial sahədə aparılmış işlər və nəticələrinə dair müvafiq göstəricilərin təqdimatına həsr olunan mətbuat konfransında Əmək və əhalinin sosial müdafiəsi nazirinin müavini Anar Kərimov deyib. A.Kərimov qeyd edib ki, pensiya indeksləşdirildikdən sonra, artıq artım məbləği barədə rəqəm söyləyə biləcəklər.


“Çingiz Abdullayevə çatdırın, məndən kitab yazsın” – Məhkəmədə dəhşətli dələduzluq faktları\nBu gün Bakı Ağır Cinayətlər Məhkəməsində dələduzluqda təqsirləndirilənlər - 1978-ci il təvəllüdlü Alim İbrahimov və keçmiş məhkum, 1987-ci il təvəllüdlü Tərlan Comərdovun cinayət işi üzrə məhkəmə keçirilib.\nTeleqraf.com xəbər verir ki, hakim Rahib Salmanovun sədrlik etdiyi prosesdə zərərçəkmiş Adil Həsənov ifadə verib.\nO, bildirib ki, Bakıda fərdi yaşayış evi və bina tikintisi ilə məşğul olub: “Tərlanla dostum vasitəsi ilə tanış oldum. Ümumilikdə 123 min manat zərər çəkmişəm. Ev tikərkən vergi ödənişləri ilə bağlı problemlərim yarandı. Problemi həll etmək üçün tanış axtardım. Şəriklərimizdən biri Tərlanı tapdı və bu işi həll edəcəyini dedi. Təlanla görüşdük, əvvəlcə şirinlik istədilər. Biz də razılaşdıq”.\nZərərçəkmiş qeyd edib ki, təqsirləndirilənlərdən Tərlan Comərdov Alim İbrahimovu ona vergilər nazirinin 1-ci müavini Natiq Əmirovun müşaviri kimi təqdim edib: “Bildirdi ki, vergi ilə bağlı problemlərini Alim İbrahimov həll edəcək. Tərlan Comarədov Alim İbrahimova “müəllim” deyə müraciət edirdi. Tərlan deyirdi ki, işi müəllim həll edəcək. Nazirliyin vəzifəli şəxsləri ilə əlaqəsinin olduğunu, məsələni həll edəcəyi vədini verdi. Ona 123 min manat pul vermişəm”.\nAdil Həsənov qeyd edib ki, Alim İbrahimovla görüşmək üçün Vergilər Nazirliyinə gedib: “Orada öyrəndim ki, nazirlikdə bu adda şəxs yoxdur. Bir neçə dəqiqə sonra Alim İbrahimov mənə zəng etdi, bildirdi ki, nazirliyin qarşısında məni gözləyir. Çıxanda BMV markalı avtomobildə gördüm. Ondan pulumu istədim. Dedim, ya da aktı ver.\nO, bildirdi ki, aramızda olan adama etibarın yoxdur? Bu sözdən sonra onunla razılaşdım”.\nZərərçəkmiş Alim İbrahimovun sürücüsünün də olduğunu deyib.\nTəqsirləndirilən Alim İbrahimov zərərçəkmişin yalan danışdığını bildirib: “Mən kiməm ki, sürücüm olsun? Həm də mən ondan pul almamışam. Tərlanın da ondan pul almasından xəbərim yoxdur. İşi danışmışdıq, sonra alınmadı. İmkan olsa mənim xahişimi yazıçı Çingiz Abdullayevə çatdırın. Çingiz Abdullayev mənim məhkəməmdən bir kitab yazsın”.\nDigər zərərçəkmiş Fikrət İbrahimov da ifadə verib. O, bildirib ki, qardaşı ilə şərikli qapı-pəncərə sexi işlədiblər: “Bundan əlavə digər tikinti materiallarının da satışı ilə məşğul olmuşuq. Yaxın dostum Bəhruzla tez-tez görüşürdük. Görüşlərdən birinə gələndə süfrə arxasında Alimin də olduğunu gördüm. Əvvəlcə özünü dindar adam kimi təqdim etdi. Dindən geniş məlumatı var idi. Səliqəli də geyinirdi.\nNə təsadüf idisə, görüşlərdə Alim çox vaxt söhbətimizin üstünə gəlirdi. Sonradan özünü vəzifəli şəxsin mühafizə rəisi kimi təqdim elədi”.\nZərərçəkmiş qeyd edib ki, bir müddət keçəndən sonra Alim İbrahimovun vasitəsi ilə həmin vəzifəli şəxsin tikinti şirkətlərinə lazım olan qapı-pəncərələrin onlardan alınmasında kömək etməsini düşünüb: “Bu barədə Alim İbrahimovla danışdıq, onunla da razılaşdıq”.\nFikrət İbrahimov bildirib ki, Alim İbrahimovun ona 28 min manat borcu qalıb: “Mən Alimə başqa tikinti materialları da satdığımızı dedim. Bir gün zəng elədi ki, 120 ton armatur lazımdır. Mən də hər tonunda 20 manat xeyir tutaraq ona verəcəyimi dedim. Alim dedi ki, pulu nağd şəkildə ödəyəcək.\nSəhəri gün Alim maşınları sexə göndərdi. Malı yükləyəndən sonra dedi ki, pul yoxdur. Mənə zəng edəndə dedim ki, pul yoxdusa, boşaldın. 15 dəqiqə sonra Alim zəng elədi. Başladı ki, bəs görün necə böyük adamla iş görmək istəyirsən, amma 120 ton armaturun söhbətini edirsən. Malın qiyməti də 94 min edirdi.\nAlim 94 minin söhbətini etməməyimi, pulu 1-2 günə verəcəyini söylədi. Sonra yoxa çıxdı. Dostum Bəhruza dedim, bir neçə gün sonra Alimi tapdıq. Pulun bir hissəsini qaytardı. 28 min borclu qaldı”.\nFikrət İbrahimov zərərçəkmişin ifadəsinə belə münasibət bildirib: “Fikrət müəllim nə deyirsə, düz deyir. Dediklərinin hamısı doğrudur. Məqsədim malı sataraq pul qazanmaq idi. Ancaq mənə də dostum atıb. Malı Məşəddə tanış olduğum Elçin Həmidova vermişəm. Mən də tonunda 20 manat qazanc əldə edəcəkdim. Ancaq Elçin pulun qalanını vermədi. Mən də onu məhkəməyə vermişəm. Məhkəmə qərar çıxarıb ki, Elçin mənə dəymiş ziyanı ödəsin. Ancaq qərar icra olunmur. Mən çalışırdım ki, pulu qaytarım. Ancaq həbs edildiyim üçün imkan olmadı”.\nProses noyabrın 10-da davam edəcək.\nİttihama görə, Tərlan Comərdov və Alim İbrahimov Cinayət Məcəlləsinin 178.3.2-ci (dələduzluq, külli miqdarda) maddəsi ilə ittiham olunub.\nTərlan Comərdov Sumqayıt sakinlərindən pul alıb qaytarmadığı üçün bu ilin avqust ayında 9 il müddətinə azadlıqdan məhrum edilib.\nZərərçəkmişlərdən biri Feyzulla Qasımov Baku Medical Plazada baş həkimin müavinidir. O, ifadəsində bildirib ki, özünü vəzifəli şəxs kimi təqdim edən Alim İbrahimov dostunun qızıl dükanından 16 min 800 manat dəyərində zinət əşyası götürüb və pulunu ödəməyib.\nCinayət işində 10-dan çox zərərçəkmiş var.


Azərbaycanın müdafiə naziri Türkiyənin ordu generalı ilə Qarabağ münaqişəsini müzakirə edib | Report.az\nAzərbaycanın müdafiə naziri Türkiyənin ordu generalı ilə Qarabağ münaqişəsini müzakirə edib\nAzərbaycanın müdafiə naziri Türkiyənin ordu generalı ilə Qarabağ münaqişəsini müzakirə edib Görüşdə Türkiyə Respublikasının Azərbaycandakı hərbi attaşesi Hasan Nevzat Taşdeler iştirak edib\n14 Noyabr , 2014 11:58\nBakı. 14 noyabr. REPORT.AZ/ Noyabrın 14-də Azərbaycanın müdafiə naziri general-polkovnik Zakir Həsənov Azərbaycanda səfərdə olan Türkiyənin Jandarma Baş Komandanı ordu generalı Abdullah Atayı qəbul edib.\nMüdafiə naziri general-polkovnik Z.Həsənov Azərbaycanla Türkiyə arasında hərbi sahədə əməkdaşlığın daim yüksələn xətt üzrə artdığını, strateji tərəfdaşlıq və qardaşlıq münasibətləri əsasında qurulduğunu və əlaqələrin davamlı olduğunu qeyd edib.\nMüdafiə naziri bölgədəki hərbi-siyasi vəziyyətə toxunaraq Ermənistan-Azərbaycan Dağlıq Qarabağ münaqişəsinin regional sabitliyə əsas təhlükə yaratdığını, problemin beynəlxalq hüquq norma və qaydalarına uyğun həllinə nail olunmasının vacibliyini vurğulayıb.\nOrdu generalı Abdullah Atay da öz növbəsində səmimi qəbul üçün təşəkkürünü bildirərək, iki dövlət arasında əlaqələrin qədim tarixi bazaya, mehriban dostluq, qardaşlıq münasibətlərinə əsaslandığını və Türkiyənin Azərbaycanın vacib tərəfdaşı olduğunu qeyd edib.\nGörüşdə Türkiyə Respublikasının Azərbaycandakı hərbi attaşesi Hasan Nevzat Taşdeler iştirak edib.\nRus versiyası FotoМинистр обороны Азербайджана обсудил с генералом Турецкой армии карабахский конфликт\nİngilis versiyası FotoAzerbaijani Defense Minister discusses Nagorno-Karabakh conflict with Turkish army General\nFotoQH Parlament Şəbəkəsinin Bakı konfransının iştirakçıları Şuşada olublar\n2 İyul , 2022 19:50\nSergey Markov: “Rusiyaya Zəngəzur dəhlizinin açılması faydalıdır”\n1 İyul , 2022 15:46\nNurit Qrincer: “Ermənistan üçün qərar anı – regionun bir parçası olmaq və ya təcriddə qalmaq”\n1 İyul , 2022 11:44\nAİ-nin xüsusi nümayəndəsi Azərbaycan və Ermənistan mütəxəssislərinin sülh səylərini alqışlayıb\n30 İyun , 2022 22:48\nPrezident: “Ermənistanın işğalı nəticəsində bir milyondan çox azərbaycanlı məcburi köçkünə çevrilmişdi”\n30 İyun , 2022 11:26\nMeksikanın tanınmış jurnalında Şuşanın 270 illiyindən bəhs edilib\n29 İyun , 2022 20:36\nFotoDiplomatlar və beynəlxalq ekspertlər Həkəri çayına forel balıqları buraxıblar\n29 İyun , 2022 13:15


t Xəstəlik Çində yayıldı: Tədbir Azərbaycanda görülür\nÖzünü "İlya" kimi təqdim edən azərbaycanlı Peterburqda qadını aldatdı, 230 min rubl pulunu apardı\nMəzarlıqda naməlum çığırtı: Əraziyə polis getdi\nDövlət Gömrük Komitəsindən verilən məlumata görə, bununla əlaqədar öskürək, halsızlıq, yüksək hərarət, yuxarı tənəffüs yollarının katarı və s. simtomplarla özünü büruzə verən fiziki şəxslərin müəyyənləşdirilməsi üçün məsafədən insan bədəninin hərarətinin ölçülməsində istifadə olunan cihazlar (termovizorlar) vasitəsilə termometriya, tibbi sorğu, vizual müayinə və digər diaqnostik üsullarla tibbi-sanitariya yoxlaması gücləndirilmiş rejimdə həyata keçirilir.\nKoronavirus kənd təsərrüfatını da “vuracaq”? - İşçilərin yerinə sahəyə texnika çıxacaq


» 2020-ci il dövlət büdcəsinin icrası ilə bağlı qanun layihəsi müzakirə olunur\n24 May 2021 09:29\nMayın 24-də Milli Məclisin İqtisadi siyasət, sənaye və sahibkarlıq komitəsinin iclası keçirilir. İclasda Maliyyə naziri Samir Şərifov, Hesablama Palatasının sədri Vüqar Gülməmmədov, Iqtisadiyyat nazirinin müavini Sevinc Həsənova, Dövlət Gömrük Komitəsinin baş idarə rəisi Mirqasım Vahabov və digər rəsmi şəxslər iştirak edirlər.Azərtac xəbər verir ki, iclasın gündəliyinə 3 məsələ daxil edilib. Deputatlar əvvəlcə gündəlikdəki birinci məsələ – “Azərbaycan Respublikasının 2020-ci il dövlət büdcəsinin icrası haqqında” qanun layihəsini birinci oxunuşda müzakirəyə çıxaracaqlar.Sonra komitə üzvləri “Kredit ittifaqları haqqında” Azərbaycan Respublikasının Qanununda və Azərbaycan Respublikasının İnzibati Xətalar Məcəlləsində dəyişiklik edilməsi haqqında qanun layihələrinə (hər ikisi birinci oxunuş) münasibət bildirəcəklər.Qanun layihələri komitə üzvləri tərəfindən müzakirə edildikdən sonra plenar iclasa tövsiyə olunacaq.xeber100.com


Qorxunc üsullarla gözəlləşmək » Qadınla.Com - Qadınlar Birİncidir!\nQadınlar daim gözəl görsənmək istəyirlər.İndiki üsullarla bu asan başa gəlsədə lakin yaxın keçmişdə indiki kimi inkişaf yox idi.Aşağıdakı şəkillərdə 21-ci əsrin qorxunc gözəllik üsullarını görəcəksiz.\nDoğurdanda gözəllik həmişə qurban tələb edir :) loading... 20\n28 .... Offline\n12 Don't trust anyone ∆ 1 2 İnformasiya


XİN Ukrayna səfirinə cavab verdi\n4 Fevral 2015 15:12\nAzərbaycan tərəfindən beynəlxalq hüquq və BMT Nizamnaməsi əsasında Ukraynanın ərazi bütövlüyü, suverenliyi və beynəlxalq səviyyədə tanınmış sərhədlərinin toxunulmazlığına hörmətlə yanaşılır. Dövlətlərin beynəlxalq səviyyədə tanınmış sərhədlərinin zor yolu ilə dəyişdirilməsi cəhdləri qəbuledilməzdir.\nTrend-in məlumatına görə, bu fikirləri Azərbaycanın Xarici İşlər Nazirliyinin mətbuat xidmətinin rəhbəri Hikmət Hacıyev Ukraynanın ölkəmizdəki səfiri Aleksandr Mişenkonun söylədiyi fikirlərlə əlaqədar AzərTAc açıqlamasında bildirib.\nAvropa Şurası Parlament Assambleyasının 2015-ci il yanvarın 26-30-da keçirilmiş sessiyasında Rusiya Federasiyası nümayəndə heyəti ilə əlaqədar olan məsələyə gəldikdə isə Azərbaycan Respublikasının xarici işlər naziri Avropa Şurası Nazirlər Komitəsinin sədri statusunda AŞPA-da etdiyi çıxışlarında və Nazirlər Komitəsinin iclaslarında Azərbaycanın Avropa Şurasında ikili standartlar və üzv dövlətlərə qarşı seçimli yanaşmanın tətbiq edilməsinin əleyhinə olduğunu bildirib. Eyni zamanda, Avropa Şurasının əsaslandığı dəyərlər və beynəlxalq hüququn prinsiplərini kobud şəkildə pozan Ermənistana qarşı sanksiyaların tətbiq olunması barədə dəfələrlə məsələ qaldırıb. Bu kimi məsələlərdə Avropa Şurası beynəlxalq hüququn aliliyi prinsipi əsasında vahid yanaşmadan çıxış etməlidir.


Ali Məqamlı Rəhbərin Silahlı Qüvvələrin yüksək rütbəli komandirləri ilə Novruz görüşü oldu :: Leader.ir\nAli Məqamlı Rəhbərin Silahlı Qüvvələrin yüksək rütbəli komandirləri ilə Novruz görüşü oldu\nDüşmənin planı “olmaz, bacarmarıq” hissi təlqin etməkdir\nİslam İnqilabının Ali Məqamlı Rəhbəri Həzrət Ayətullah Xamenei bu gün (bazar günü) günorta Silahlı Qüvvələrin yüksək rütbəli komandirləri ilə keçirdiyi Novruz görüşündə qeyd etdi ki, düşmənin planı xalqın, dövlət rəsmilərinin və Silahlı Qüvvələrin ruhiyyəsini zəiflətmək, “olmaz və bacarmarıq” ruhiyyəsi təlqin etməkdir: “İran İslam Respunlikasının Silahlı Qüvvələri Allaha təvəkkül edib özlərinə güvənərək imkan və potensiallarını günbəgün artırmalı, yüksək səy və təşəbbüslə çatışmazlıqları və boşluqları aradan qaldırmalıdırlar”.\nHəzrət Ayətullah Xamenei bu görüşdə bütün xalqa, xüsusilə fədakar Silahlı Qüvvələrə və onların ailələrinə bərəkətli və uğur dolu bir il arzuladı: “İnsan üçün ən gözəl dua və ən böyük uğur doğru yolu tanıyıb müəyyən etmək və həmin yolda qətiyyətli olmaqdır”.\nO bildirdi ki, Ölkənin Silahlı Qüvvələri fikir və inanca malik qüvvələrdir: “Xalqa ləyaqət və ixlasla xidmət etmək ən böyük ibadətlərdəndir. Bu fürsətin qədrini bilmək lazımdır. Müqəddəs Müdafiə dövründə də mücahidlər və şəhidlər bu fürsətdən istifadə etdilər. Günümüzdə də Allah yolunun bütün yolçularının arzusu şəhadət məqamına çatmaqdır”.\nAli Baş Komandan Silahlı Qüvvələrin əməliyyat və təşkilatlanma gücünün günbəgün artırılmasının zəruri olduğunu vurğuladı: “Maliyyə çatışmazlıqları inkişafa mane olmamalıdır. Müqəddəs Müdafiə dövründə çoxlu çatışmazlıqların olmasına baxmayaraq, uzun sürən müharibə ölkə sərhədlərinin hətta bir metri belə dəyişmədən, qəti qələbə ilə sona çatdı. Bu gün də yüksək təşəbbüs və ciddiyyətlə çatışmazlıqları aradan qaldırmaq olar”.\nHəzrət Ayətullah Xamenei məcburi müharibə zamanı Qərb dövlətlərinin Səddama verdikləri hərtərərfli dəstəklərə işarə edərək dedi: “Bu gün Suriya məsələsində kimyəvi silahlardan istifadə edildiyini iddia edən riyakar Avropa dövlətləri məcburi müharibə dövründə bizim cəbhələrə, Sərdəşt və Hələbçə bölgələrinə kimyəvi silah zərbəsi endirməsi üçün Səddama tonlarla kimyəvi silah verdilər”.\nO bildirdi ki, ölkəmizin hal-hazırki hərbi nailiyyətləri müharibə dövrü ilə müqayisəyə gəlməyəcək səviyyədədir: “Allah təvəkkül, özünə güvən, administrativ fəaliyyət və nizam-intizam sayəsində bu gün də maneələri aradan qaldıra bilərik”.\nSilahlı Qüvvələrdə ruh yüksəkliyinin artırılmasının da yüksək rütbəli komandirlərin vəzifələrindən olduğunu deyən Həzrət Ayətullah Xamenei qeyd etdi ki, düşmənin planı dövlət rəsmiləri, xalq və Silahlı Qüvvələrin ruhiyyəsini zəiflətməkdir: “Düşmən psixoloji müharibə taktikalarından istifadə edərək dövlət rəsmilərində zəiflik və tərəddüd yaratmağa, onlara “olan iş deyil, bacarmarıq” hissini təlqin etməyə çalışır”.\nAli Baş Komandanın toxunduğu məsələlərdən biri tədqiqatların səviyyəsinin artırılması və Silahlı Qüvvələrin təqaüdçülərinə hörmət və qayğı göstərilməsi ilə bağlı oldu: “Təqaüdçülər Silahlı Qüvvələrin qiymətli ehtiyatlarıdırlar. Onların maddi və məişət məsələləri, xüsusilə onlara hörmət və ehtiram göstərilməsi ilə bağlı fikirləşmək və tədbir görmək lazımdır”.\nO vurğuladı kı, düşmən Silahlı Qüvvələrin güclənməsinin qarşısını almağa çalışır: “Düşmən Silahlı Qüvvələrin Ordu, Korpus, Polis, Bəsic və sair bölmələrinin hər birini bir vasitə ilə sarsıdaraq daxildən zəiflətməyə çalışır. Buna görə də Silahlı Qüvvələr təşkilatlanma baxımından hər gün daha da güclənməlidir”.\nİslam İnqilabının Rəhbəri ABŞ-ın Suriyaya hücumu və bu addımın dünyanın digər regionlarında da atıla biləcəyinin mümkün olduğunu göstərmək məqsədi güdən bəzi analiz və təhlillərə işarə edərək dedi: “Cinayət, təcavüz, qanunları tapdalamaq tamamilə amerikalılara xas olan bir davranışdır. Dünyanın başqa regionlarında da bu hərəkətlərə yol veriblər. Ancaq məsələ budur ki, onlar bu məqsədlərini harada reallaşdırmağa cəsarət edəcəklər”.\nO vurğuladı: “İslam Respublikası göstərib ki, bu cür yersiz sözlər və yanlış işlər müqabilində meydanı tərk etməyəcək, İnqilaba inanan xalq və dövlət rəsmiləri Allaha təvəkkül edərək təhdidlər qarşısında geri çəkilməyəcəklər. Çünki geri çəkilmə olsaydı, bu gün ölkə ruhi, mənəvəi və mədəni iflasa uğramışdı ”.\nHəzrət Ayətullah Xamenei ABŞ-ın Suriyaya hərbi hücum çərçivəsində atdığı son addımları qiymətləndirərkən əlavə etdi: “Amerikalıların tutduğu iş strateji bir səhv idi. Onlar özlərindən əvvəlkilərin səhvini təkrar etməkdə davam edirlər”.\nO vurğuladı: “ABŞ-ın əvvəlki dövlət rəsmiləri İŞİD-i yaratdılar və ya ona köməklik göstərdilər. İndikilər də İŞİD və o tipdən olan qruplaşmaları gücləndirməkdədirlər”.\nİslam İnqilabının Rəhbəri qeyd etdi ki, bu qruplaşmaların təhlükəsi gələcəkdə amerikalıların yaxasından yapışacaq: “Avropa bu gün təkfirçiləri gücləndirmək səhvinin cəzasını çəkir, insanlar evlərdə və küçələrdə təhlükəsiz deyillər. ABŞ da həmən səhvi təkrar etməkdədir”.\nAli Baş Komandandan əvvəl çıxış edən Silahlı Qüvvələrin Baş Qərargah Rəisi general-mayor Baqiri məlumat verdi: “İslam İnqilabının strateji nüfuzunun dərinləşdirilməsi, müqavimət cəbhəsinə dəstəyin artırılması, təkfirçi terrorçular və onların himayədarlarına qarşı ciddi mübarizə, stabil təhlükəszilik yaratmaq və onu daha da artırmaq, İran İslam Respublikasının sularını və maraqlarını müdafiə etmək, müdafiə və hücum gücü və hazırlıqlarının artırılması, ölkə səmasının bütün sutka boyu nəzarətdə saxlanması və monitorinqi Silahlı Qüvvələrin keçən il həyata keçirdiyi ən mühüm fəaliyyətlərdən olmuşdur”.\nGeneral-mayor Baqiri bildirdi ki, müxtəlif tipli hərbi təlimlərin həyata keçirilməsi, təhdidlərin hesablanması və əməliyyat planlarının yenilənməsi, Silahlı Qüvvələrin döyüş gücünün artırılması, büdcədə müdafiə sisteminin səhminin artırılması Silahlı Qüvvələrin fəaliyyətlərindəndir: “Silahlı Qüvvələr İslam İnqilabının hədəf və məqsədlərinə nail olmaq üçün ciddi cəhdlə çalışıb fəaliyyət göstərmək vəzifəsi daşıyır”.\nGörüşdən sonra İslam İnqilabı Rəhbərinin imamətliyi ilə Zöhr və Əsr namazları qılındı.


Dövlət Dumasına seçkilərdə “Vahid Rusiya” partiyasına Şoyqu və Lavrov liderlik edəcək - Xəzər Xəbər\nDünya | 20:09 • 19 İyun 2021\nQurultay federal və təkmandatlı dairələrdən Dumaya namizədlərin siyahısını təsdiqləyib.\nRusiyanın hakim “Vahid Rusiya” partiyasının XX Qurultayı keçirilib.\nQurultayda Rusiya prezidenti Vladimir Putin iştirak edib.\nV.Putin çıxışında qarşıdan gələn parlament seçkilərində partiyanın siyahısına liderliyə namizədlərini təklif edib.\nRusiya prezidentinin fikrincə, “Vahid Rusiya” partiyasının siyahısına liderliyi müdafiə naziri Sergey Şoyqu, xarici işlər naziri Sergey Lavrov, “Kommunarka” xəstəxanasının baş həkimi Denis Protsenko, Ümumrusiya Xalq Cəbhəsinin Mərkəzi Qərargahının həmsədri Yelena Şmeleva və uşaq hüquqları üzrə ombudsman Anna Kuznetsova etməlidir.\n"Mənim fikrimcə, bu siyahı, xüsusilə də ilk beşlik siyasətdə çoxdan yer alan insanlardan, deyək ki, bizdə o cür şəxsləri siyasi ağırçəkililər adlandırırlar, bir də inkişafımızın, həyatımızın vacib istiqamətini təmsil edən yeni insanlardan təşkil olunmalıdır”, - deyə Putin vurğulayıb.\nQeyd edək ki, VIII çağırış Rusiya Dövlət Dumasına seçkilərin bu ilin 19 sentyabr tarixində keçiriləcək.\nRusiya prezidenti tərəfindən partiyasının seçkilərdəki siyahısına liderlik edəcək namizədlərdən olan Sergey Şoyqu 2012-ci ildən ölkənin müdafiə naziri vəzifəsini tutur. Ordu generalı rütbəsində olan Şoyqu Təhlükəsizlik Şurasının daimi üzvüdür. İlk beşlikdə olan digər namizəd Sergey Lavrov isə 2004-cü ildən xarici işlər naziri vəzifəsini tutur. Buna kimi isə o, 10 il Rusiyanın BMT-dəki daimi nümayəndəsi olub. (APA)\n← BMT Myanmaya silah satışının məhdudlaşdırılması barədə qətnamə qəbul edib ABŞ Yaxın Şərqdən "Patriot"ları çıxarır →\n119 | 11:42\nKoronavirus ruslara bəla gəlib: 24 saatda 799 nəfər öldü\n22 | 17:01\n100 | 16:45\n49 | 16:29\n174 | 16:15\n41 | 15:54\n77 | 15:16\n2,249 | 10:32\n1,624 | 11:47\n452 | 09:01\n20,716 | 15:16 • 23 İyul 2021\n19,679 | 17:22 • 26 İyul 2021\n11,848 | 11:38 • 26 İyul 2021\n10,487 | 17:55 • 25 İyul 2021\n9,879 | 10:19 • 27 İyul 2021\n29,994 | 08:35 • 15 İyul 2021


Bu bürcdə doğulanlar... - Səhhətinizə fikir verin | Brifinq.az\nAstrologiya | 29.12.2016 09:30\nBu bürcdə doğulanlar... - Səhhətinizə fikir verin\nQoç - peşəkar fəaliyyət baxımdan o qədər qorxulu deyil. Buna rəğmən nikbin olun, yaşama sevinin, dostlarla ünsiyyətdə olun. Tənbəllik etməyin, süst davranmayın.\nBuğa - yarısında işlərinizi başqalarına etibar və həvalə etməyin. Başladığınız işləri yarımçıq qoymayın, prosesləri diqqət mərkəzində saxlayın.\nƏkizlər - səhhətinizə fikir verin. Bədxahlarınızın zərərli təsirlərinin dağıdıcı səciyyə almasına imkan verməyin. Nüfuz və simanızı qoruyun. Kiminsə böhtanı sizə ağır zərbə vura bilər.\nXərçəng - münaqişə və ya davadan sonra barışmaq asan olmadığından güzəştə gedin, vəziyyəti ağırlaşdırmayın. Günün ikinci yarısında aqressiv, qıcıqlı olmayın. Əhəmiyyətli xərclər istisna deyil. Onların əksəriyyəti məntiqsizdir.\nŞir - ən yaxın insanlarınızla ünsiyyətdə problemlər yarana bilər. İstədiyinizi dərhal əldə etmək istəyirsiniz və bu, mümkün olmayanda ətrafınızdakı insanları suçlamayın.\nQız - yeni işə başlasanız, onu maraqla və ciddi şəkildə yerinə yetirəcək, çox parlaq şəkildə başa vuracaqsınız. Gəlirləri artırmaq, səylərinizin və əldə olunan nəticənin etirafı imkanları yaranır.\nTərəzi - düşünülməmiş addımlar atmayın. Diqqət və sərvaxtlıq tələb edən işdə səhv buraxmayın. Peşəkar fəaliyyət sahəsi ilə yanaşı, evdə də problemlər yarana bilər.\nƏqrəb - səhhətinizlə rasionunuza fikir verin. Həzm prosesində problemlər yarana bilər.\nOxatan - ailədə yaranmış problemi həll etməyə çalışın. Şəxsi istəklər və planlarınızı ümumi mənafeyə qurban verməli olacaqsınız. Alış-veriş üçün əlverişli zaman deyil. Gərəksiz, ehtiyac duyulmayan əşya almayın. Bədxərclik etməyin.\nOğlaq - emosiyaların təsiri altında sonradan yerinə yetirə bilməyəcəyiniz vədlər verməyin. Az sonra yaşamınızda problemlərə rəvac ola biləcək düşünülməmiş addımlar atmayın.\nDolça - problemlərinizlə qayğılarınızı yaxınlarınızla bölüşməkdən çəkinməyin. Yardıma ehtiyacınız olan vaxtda kömək ala bilərsiniz. İşdə həmkarlarınız və rəhbərliklə münasibətlərdə sərinləşmə ola bilər.\nBalıqlar - gərgin, ancaq məhsuldar fəaliyyət zamanıdır. Çətin, malik olduğunuzdan artıq bilik və təcrübə tələb edən işlərlə qarşılaşacaqsınız. Şəxsi münasibətlər zəminində dəyişikliklər ola bilər.


ZAMİRƏ HACIYEVA EV DUSTAQLIĞINA BURAXILDI – 1,2 milyon qarşılığında | AzPolitika – onlayn siyasi-ictimai qəzet\nZAMİRƏ HACIYEVA EV DUSTAQLIĞINA BURAXILDI – 1,2 milyon qarşılığında\nDərc olunub: 08/11/2018 - 16:09\nBeynəlxalq Bankın keçmiş sədri Cahangir Hacıyevin arvadı Zamirə Hacıyeva 500 min funt sterlinq (təxminən 1,2 milyon manat) girov qarşılığında ev dustaqlığına buraxılıb.\n“AzPolitika.indo” xəbər verir ki, bu barədə BBC məlumat yayıb. Qərar Ali Məhkəmənin bugünkü iclasında qəbul edilib. O, 500 min funt sterlinq (təxminən 1,2 milyon manat) girov qarşılığında zaminə buraxılıb və evində nəzarət üçün elektron qurğu yerləşdiriləcək. Hakim Ceremi Beyker bildirib ki, zaminə buraxılmasına etiraz etmək üçün ciddi əsaslar olmayıb.\nAzərbaycan Beynəlxalq Bankının İdarə Heyətinin hazırda həbsdə olan sabiq sədri Cahangir Hacıyevin həyat yoldaşı Zamirə Hacıyeva Londonda məhkəmənin qərarı ilə ev dustaqlığına buraxılıb. “Report”un London bürosu xəbər verir ki, Böyük Britaniyanın Kral Ədalət Məhkəməsinin bu gün keçirilən iclasında qəbul olunan qərarla Zamirə Hacıyeva hər gün 09.00-dan günorta saatlarınadək polis bölməsinə baş çəkməlidir, axşam 21.00-dan səhər 06.00-dək evdən bayıra çıxa bilməz. Bundan başqa, məhkəmə qərarına əsasən Z.Hacıyevanın pasportu polisdə saxlanılacaq.\nÖtən həftə onun ailəsinə aid olan 400 min sterlinqdən çox dəyəri olan zinət əşyaları müsadirə edilib və “Christie” auiksionunda satışa çıxarılması nəzərdə tutulu


İsveçrənin Friburq Universitetinin ictimai elmlər və dinlərin tədqiqi şöbəsinin baş müəllimi, dosent Ansqar Jodik Azərbaycan İlahiyyat İnstitutunun (Aİİ) qonağı olub.\nİnstitutdan AZƏRTAC-a bildirilib ki, rektor Ceyhun Məmmədov qonağa Azərbaycandakı yüksək dini-mənəvi mühitdən söz açıb. Bildirib ki, əsası ümummilli lider Heydər Əliyev tərəfindən qoyulmuş dövlət-din siyasəti bu gün Prezident İlham Əliyev tərəfindən uğurla davam etdirilir. Ölkəmizdə din sahəsinə, milli-mənəvi dəyərlərin qorunmasına böyük önəm verilir.\nC.Məmmədov Aİİ-nin yaranma səbəbi, fəaliyyət istiqamətləri, hədəfləri haqqında qonağa məlumat verib. Diqqətə çatdırılıb ki, institutun əsas vəzifəsi Azərbaycanda yüksək dini biliklərə, zəngin dünyagörüşünə malik mütəxəssislərin hazırlanmasıdır. Aİİ-nin beynəlxalq əlaqələrə xüsusi önəm verdiyini vurğulayan rektor xarici ölkə, o cümlədən qabaqcıl Avropa universitetləri ilə əlaqələrin qurulmasında institutun maraqlı olduğunu deyib.\nİsveçrənin Friburq Universitetinin ictimai elmlər və dinlərin tədqiqi şöbəsinin baş müəllimi, dosent Ansqar Jodik Qafqazda belə bir institutun yaradılmasının böyük əhəmiyyətə malik olduğunu vurğulayıb.\nTəhsil müəssisələri arasında elmi-mədəni əlaqələrin qurulması və bu məqsədlə, Ansqar Jodikin Aİİ-də seminar keçirməsi qərara alınıb.


Könül Nuriyeva - Gerçəkliyin bəlası ( tarixi publisistika) » Ədəbiyyat.AZ - Ədəbi yazılar, məqalələr, son xəbərlər, kitablar, poeziya\nEdebiyyat.az » Ədəbi tənqid » Könül Nuriyeva - Gerçəkliyin bəlası ( tarixi publisistika)\nKönül Nuriyeva Gerçəkliyin bəlası. ( tarixi publisistika)\nGözləri ayrı- ayrı adlandırmaq mümkün olsaydı, birinin adını gerçəklik, o birini bəla qoyardım. Bu gözlərin sahibini isə tarix adlandırardım.\nƏhalisi 1820- ci ildə iki min beş yüz nəfər olan Bakı müsavat, proletar, sovet, erməni, soyqırım, işğal, faciə sözlərini özünə yaxın buraxmaq istəmirdi. “ Öz əməyi ilə dolanan fəhlə” proletar kəlməsi ilə eyni mənaya gəlirdi, bu istiqanlılığa baxmayaraq Bakının özünə yad olan terminlərə allergiyası vardı.\nSiyasi, iqtisadi, sosial vəziyyətləri kənara qoyaraq, Bakının mədəni halına sehrbaz çubuğu ilə toxunmaq istəyirəm. 1880- ci ildən sonra şəhərdə “ rus- tatar məktəbləri” açılırdı. Çarın ruslaşdırma ideyalarına qarşı yaranan cəmiyyətlər milli tərbiyəyə xidmət etməli idi. 1901- ci ildə Z. Tağıyevin qız gimnaziyasını açmasından sonra, “ Səadət” məktəbi də yaradıldı. Türk kapitalistləri qəzet, jurnallara yardım edir, xaricdə oxuyan tələbələrə pul göndərirdilər.\nÜsuli- cədid məktəblərində rus dili ayrı fənn kimi öyrədilirdi. Şamaxıda S.Ə Şirvanin məktəbi belə adlanırdı.\nMəktəblər, ziyalılar, nəşriyyatlar, kitabxanalar artıqca, bədii əsərlər yazıldıqca əhali özünün savadsızlığını dərk edirdi. Başdan iylənən balıq misalındakı kimi, idarəetmə güclü və öz mənafeyini güdən əllərdə idi. “ Böyük qardaş bizə baxırdı”.\n1905- ci ildə milli hərəkət tərəfdarı olan M. Bağırzadə adlı tacirin köməkliyi ilə Tiflisdə C. Məmmədquluzadə və Ömər Faiqin başçılığı ilə “ Qeyrət” nəşriyyatı yaradıldı. Tarixi xronologiyanı, adları çoxunuz bilirsiniz, qeyd etdiklərimdə incə nüanslar var. Üzdə görünənlərin, tarixin yaddaşında qalanların deyil, fədakar insanları görmyinizi istəyirəm. Bağırzadə kimi, adları tarixin qaranlığında unudulan tacirlər, orta imkanlılar, ümumi işin xatirinə köməyini əsirgəməyənlər bu gün də var. Niyə onlar unudulur? Tarixin gercək bəlalarından biri budur.\nTənqid ədəbiyyat və tarixi birləşdirən vasitədir. Deyərdim ki, əsas vasitədir. Tarixi şəxsiyyət və ədəbi şəxsiyyət qədər kimlər tənqid olundu ki?!\nBakı palçıq vulkanlarına oxşayırdı. Mənə görə, bu şəhər iki əsr, beş əsr əvvəl və bu gün də eyni vəziyyətdədir. Daxili qaynar, ilhamlı, yaradıcı. Xaricdən sakit, bir az çəkingən və gözləmə mövqeyində olan.\nƏdəbi tənqidin hər zaman boynu qısıq olub. Ağzını açan kimi güllələyiblər, ya gecə ikən evindən aparıblar, ya əqidəsindən döndəriblər. Bəlkə ona görədir ki, biz tənqidə dözə bilmirik. Qəlbimizə dəyir, əks təsir sindromu yaradır bizdə. Evdə bişməyib, qonşudan gəlməyib ki. Həmişə düşünürəm ki, nəzmin, şeriyyatın orta əsrlərdəm bəri bu günümüzdə səviyyəli olmasının səbəbi nə?\nAxı elə orta əsrlərdə nəsr nümunələri də kifayət qədər çox idi, bu gün də çoxdur. İnsanın içini titrədən nəsr yoxdu desəm, xarici yazarlar kimi Azərbaycan nəsri yaxşı mənada cazibəli dağıtmaq effekti vermirsə, bunu etiraf etməliyik. Bu elə tənqidin, məhz özünü tənqidin bir hissəsidir.\n1840- cı ildə M. F . Axundov Vaqif və Zakirin şeirlərindən ibarət antologiya tərtib etmiş , bu kitabda “ sənət sənət üçündür” fikrini rədd edərək, “ sənət həyat üçündür” ideyasını müdafiə etmiş və forma üçün mövzunu fəda edən yazıçıları kəskin tənqid etmişdi.\n“ Kəmalüddövlə məktubları”nda çox sevdiyim bir cümlə var. “Yeni bir din gətirdiklərini bəhanə edərək , ərəblər ağ ipək üzərində çox qorxu verən və az ümid göstərən bir məktub yazdılar.” Sanki bu sətirlərlə yazıçı 1920- ci ildə Qızıl Ordu tərəfindən işğal gününü göstərir. Axundovun tarix və ədəbiyyatın vəhdətindən, muəyyən mənada təzadından bəhs edən məqalələri dövrünə görə çox irəlidə idi. “Babilik əqidələri” , “ Jon Stüart milli azadlıq haqqında “ ,”Yek kəlimə” buna misal ola bilər. Ədəbiyyatın da tarix səbəbindən geri düşməsi gerçək bəlanın ikinci səbəbidir. İzah edim; əgər milli , iqtisadi, siyasi, elmi sahələr inkişaf etsəydi, yazının işi özünü ədəbiyyata həsr etmək olacaqdı. Axundov və onun timsalında dövrün bütün yazıçıları savadsız qonşunun maddiyatsızlığının, bixəbərliyinin dərdini çəkməkdənsə, ölkənin siyasi geriliyindən məqalə yazmaqdansa, sırf ədəbi lahiyələrlə məşğul olacaqdılar. Bu ədəbiyyatın dərinləşməsinə gətirəcəkdi. Bilirəm, mübahisəli fikirdi. Amma bu gün də, maddiyyatdan əziyyət çəkən yazıçı ədəbi fəaliyyətini sabaha saxlayır. Çünki öhdəlikləri var, ailə qarşısında. Çünki ölkənin siyasi , iqtisadi çətinlikləri birbaşa yazıçının evinə təsir edir. Yazdığı kitaba mane olur. Bu keçən əsrdə də belə idi, indi də.\nGeniş mövzu olsa da, sonda tarixlə ədəbiyyatın estetik tərəfinə toxunmaq istəyirəm. Polşa inqilabçısı S. Konarski Bakıda sürgündə idi. Sonralar onun asıldığı dar ağacının kiçik parçalarını boynundan asan Polşalı ədəbiyyatçılar tarixin ədəbiyyat üçün dar ağacı olduğu mənasını vermək istəmişdilər ya yox?!\nA.Bakıxanov dekabristlərlə yaxından dost idi. Baxmayaraq ki, xan nəslindən idi, amma çar idarəsinə cəsarətli , milli ideyalara xidmət edən təkliflər verirdi. Onun “Hind nağılı” hekayəsi tarixlə ədəbiyyatın ən estetik nümunəsidir. Yazıçı Azərbaycana “ dövlət, haqq, hüquq, ədalət” fikirlərini gətirənlərdən birincisi olmuşdur. “ Kitabi- Əsgəriyyə” kimi zərif əsərin müəllifi, məhz ətrafdakı gərgin vəziyyəti gücü çatdığı qədər sabitləşdirmək üçün ədəbiyyat dünyasına tarix adlı gücü dəvət etməyə məcbur olmuşdur.\n“Əgər sən azadlığın məşəsini bilsən və insanlığın hüququndan xəbərdar olsaydın, belə zülmə və rəzalətə dözməzdin... Sənə ancaq ürək birliyi və istiqamət birliyi lazımdır ki, inqilab edib itaətdən qurtulasan”\nAxundovun bu ədəbiyyat çiçəklərinə bürünmüş tarixi müraciəti , tarixi bəlaların ədəbi gercəkliklə həll olunmasına, düz olanın üzə çıxmasına, ədalətin aşkarlanmasına ən təsirli nümunədir.


“Ordu 90 gün ərzində Qəndilə Türkiyə bayrağını sancacaq” – General açıqladı » EMTV.az\n“Ordu 90 gün ərzində Qəndilə Türkiyə bayrağını sancacaq” – General açıqladı\n13-06-2018, 15:43 | Oxunub: 1182 |\n“Qəndildə terror mərkəzinin məhv edilməsi istiqamətində həyata keçirilən əməliyyatlar psixoloji cəhətdən mühüm əhəmiyyət kəsb edir. Ordu 90 gün ərzində Türk bayrağını Qəndilə taxmaqla, “Fərat qalxanı”, “Zeytun budağı” əməliyyatının ardından Qəndil zəfəri PKK probleminin həllinə ciddi təsir göstərəcək”.\nBunu Türkiyə ordusunun generalı olmuş İsmail Hakkı Pekin “Yeni Şafak” qəzetinə açıqlamasında deyib.\nOnun sözlərinə görə, Kato dağından başlanan əməliyyat İran, İraq, Türkiyə və Suriyadakı PKK terrorçularını ciddi təşvişəsalıb.\n“Türkiyə öz təhlükəsizliyini təmin etməklə yanaşı, bölgə xalqının yeni terror təhdidlərdən qorumaq üçün mövcud təhlükəsizlik sərhəd xəritəsini dəyişməlidir. Ona görə də İraqın içərisinədə 80 kilometrlik əhlükəsizlik bölgəsi yaradılmalıdır. Hazırda bunun üçün yaxşı bir imkan yaranıb və Türkiyə bu fürsətdən yararlanmalıdır”- deyə, general bildirib.\nİsmail Hakkı Pekin onu da əlavə edib ki, PKK-nın mərkəzinin vurulması məsələsində diplomatik cəhətdən Ankara çox uğurlu bir siyasət yürüdür: “Türkiyə bölgənin aktyorları olan Bərzanı, Təlabani, İraq hökuməti, İran və ABŞ-la bu məsələdə işbirliyindədir. Bu diplomatik səylər bir az da artırlmalıdır”.\nƏməliyyatlara gəldikdə isə İsmayıl Hakkı deyib ki, bir neçə min əsgərlə terrorçular bölgədən təmizlənəcək. Ordu əsasən terrorçuların hərəkət xəttinə nəzarət edəcək. PUA, döyüş təyyarələri və helikopterlər isə havadan dəstək verəcək.\nƏrdoğan açıqladı: Türk ordusu Qəndilə hücuma hazırdır\nPKK-nın bir nömrəli bazası olan Qəndilin terrorçulardan azad edilməsi an mə ...\n“Zeytun budağı” əməliyyatının 10-cü günü: Terror təşkilatının 44 hədəfi məh ...\nSon dəqiqə: Türkiyə döyüş təyyarələri PYD mövqelərini vurmağa başladı\nTürkiyə və İran birgə əməliyyat planlaşdırırlar – TƏFƏRRÜAT


EXTRATORRENT PROXY KILIDINI AÇMA SIYAHISI 2020- PULSUZ FILMLƏRI İZLƏYIN VƏ YÜKLƏYIN - XƏBƏRLƏR\nExtratorrent Proxy Kilidini Açma Siyahısı 2020- Pulsuz Filmləri İzləyin və Yükləyin\nExtratorrent Proxy siyahısını aç burada sevdiyiniz filmləri pulsuz yükləyə bilərsiniz.\nEyni filmlərin fərqli versiyalarını təqdim edən bir çox sayt var. Bu seçim seçimini çətinləşdirir. İşi asanlaşdırmaq üçün burada işləyən bəzi vəkillər və digər saytlar var.\nNetflix -də ən yaxşı aksiya filmləri və mövcud olduqları digər saytlar.\nExtratorrent proxy nədir və harada istifadə edirik?\nExtratorrent.cc başqa bir daşqın saytıdır və çox məşhurdur. Ən son film və şouların leysanlarını kəşf edəcəksiniz. Mükəmməl bir formata malik olduğu üçün digər yağışlı saytlardan fərqli olaraq təsirli bir saytdır.\nBu saytdan yeni Bollivud, Hollivud, filmlər və smartfonlarımızda və kompüterdə pulsuz olaraq televiziya şouları.\nAncaq bu sayt sizin bölgənizdə açılmırsa, hökumətiniz tərəfindən bloklana bilər. ABŞ, İngiltərə, Avstraliya, Hindistan vəziyyətində təhlükəsizlik səbəbiylə bağlanıldı. Buna görə də orada istifadə etməyi məsləhət görmürük.\nExtratorrent Proxy Siyahısını 2020 -ci ildə blokdan çıxarın\nExtratorrent Proxy siyahısı\nExtratorrent.cd https://extratorrent.si/ Tez\nExtratorrents.ag https://extratorrents.ag/ Çox sürətli\nExtratorrent2.net https://extratorrent2.net/ Normal\nExtratorrentz üçün https://extratorrentz.to/ Yavaş\nİlə ekstraktorlar https://extra.to/ Orta\nExtratorrent.si https://extratorrent.si/ Çox sürətli\nExtratorrents CC https://extratorrents-cc.com/ Orta\nExtratorrents.ch https://extratorrents.ch/ Tez\nEkstratorlar https://Extratorrents.fyi/ Çox sürətli\nMəni ekstrator edir https://Extratorrent.me Tez\nExtratorrent proxy, ən son Bollivud, Hollywood filmlərini pulsuz izləyə biləcəyiniz bir saytdır. Qoşulmaq pulsuzdur və ödəmədən əvvəl bir filmin iki hissəsini izləyə bilərsiniz. Təklif etdikləri filmlərin seçimi genişdir və bəzi möhtəşəm filmlər var. Kino həvəskarları üçün müxtəlif variantları var.\nMəsələn, müxtəliflik Roma tarixini sevənlər üçün heyrətamizdir. Tarix və dram da daxil olmaqla dünyanın o bölgəsindən minlərlə film təqdim edirlər.\nIMDb.com saytında bir neçə növ filmi olan başqa bir sayt. Bu, dünyanın hər yerindən filmlər haqqında rəyləri toplayan bir saytdır. Ayrıca tapa biləcəyiniz yerdir Extratorrent.ag Bollivud filmləri.\nExtratorrents cc -ni blokdan çıxarın\nBeləliklə, extratorrent -in blokunu necə aça və ya extratorrent2 -ni aça bilərsiniz, burada asan bir həll var.\nBrauzerinizi açın və bir VPN xidməti quraşdırın. Sonra saytın açıldığı serverlə əlaqə saxlayın Hindistan, Fransa və s.\nAksiya populyar bir janrdır, buna görə seçim edə biləcəyiniz yüzlərlə kateqoriya var. Hətta janr, reytinq və buraxılış tarixinə görə axtarış edə bilərsiniz.\nExtratorrent Proxy 2018 pulsuz film yükləyin\nİzləmək istədiyinizə qərar verdikdə, Netflix -də ən yaxşı filmləri axtarmağın vaxtı gəldi. Bu, yalnız bir neçə dəqiqə çəkən asan bir prosesdir.\nSeçimlərinizi açıq saxlamağın yaxşı bir yoludur, çünki bəyəndiyiniz filmlərin istədiyiniz zaman sizə göstəriləcəyinə heç bir zəmanət yoxdur.\nBütün bunlar Extratorrents proxy üçündir, indi sizə həvalə edirəm. Hər hansı bir sualınız varsa, aşağıda bir şərh yazın. Cavab verəcəm.\nmən etan bradberry 1 saat\nVə nəhayət, heç bir torrent saytından film yükləməyi məsləhət görmürük, ancaq Amazon Prime, Netflix, Hotstar, Hulu, Alt Paketi və s.\nMəsələn, görə bilərsiniz Hollivudun ən yaxşı komediya filmlərinin siyahısı bu həftə sonu yüksək səslə gülmək.


Goranboyda qandonduran olay - Qadını ata bağlayıb sürüdülər Ayna.az\nGoranboyda qandonduran olay - Qadını ata bağlayıb sürüdülər\nHadisə ilə bağlı araşdırmalara başlanılıb\nGoranboy rayonunda 35 yaşlı qadını ata bağlayaraq sürüyüblər. AYNA xəbər verir ki, hadisə rayonun Xanqərvənd kəndində qeydə alınıb.\nMüəllif: Ayna.az 10 Oktyabr 2019 11:19\n10 Oktyabr 11:19 Hadisə


Birləşmiş Ərəb Əmirliklərində “Şəhid\nBirləşmiş Ərəb Əmirliklərində “Şəhid günü”\n16:35 30 Noyabr 2017 Oxunub : 482\nBirləşmiş Ərəb Əmirlikləri dövlət və xalq olaraq “Şəhid günü”-nü qürur və iftixar günü kimi qeyd edir. Günahsız şəhidlər Vətənin bayrağını yüksəklərə qaldırmaq, Vətən torpağında sülh və əmin-amanlığın bərqərar olması üçün həyatlarını qurban verərək əlçatmaz məqama yüksəliblər.\nDövlət başçısı Əla-həzrət Xəlifə ibn Zəid Əli Nəhyanın göstərişi ilə 30 noyabr tarixi hər il BƏƏ-də “Şəhid günü” kimi qeyd olunur. Əbu-Dabi taxt-tacının vəliəhdi və silahlı qüvvələrin baş komandanının müavini Əla-həzrət Şeyx Məhəmməd ibn Zəid Əli Nəhyanın göstərişlərinə əsasən Əbu-Dabidəki vəliəhdin divanında şəhid ailələrinin işləri üzrə ofisdə BƏƏ-də mövcud olan bütün rəsmi dairələrlə əməkdaşlıq çərçivəsində bütün şəhidlər mütəmadi şəkildə anılacaq və onların ailələri şərəfləndiriləcəkdir.\n“Şəhid günü” BƏƏ-də həyatlarını vətən uğurunda qurban vermiş mərd vətən oğullarının şanlı həyat yolunun bir daha xatırlanması, şəhid ailələrinə dəstək, şəhidlərin xatirəsini əbədiləşdirmək kimi mənəvi-əxlaqi hissləri əhatə etməklə yanaşı, həm də vətən övladlarının qəhrəmanlıq səlnamələrini bir daha dilə gətirmək üçün minbər rolunu oynayır.\nBu il noyabr ayında keçiriləcək “Şəhid günü” kompaniyası bir çox proqram və təşəbbüsləri əhatə edərək aşağıdakı mövzular üzrə keçiriləcək:\nFəxr və qürur: Öz həyatlarını Vətən uğurunda qurban verən şəhidlərin qəhrəmanlğından doğan fəxr və qürur hisslərinin vətəndaşların qəlbində daha da möhkəmləndirilməsi məqsədi daşıyır\nŞəhidlərin xatirəsinin əbədiləşməsi: Şəhidlərin xatirəsini əbədiləşdirmək üçün vətən uğrunda canlarını fəda etmiş qəhrəmanların adidə-xatirə komplekslərinin inşası bu kompaniyada prioritet məsələ olmaqla yanaşı, həm də bu günü qeyd etmək mədəniyyətini formalaşdıracaq.\nMilli birlik: Cəmiyyətin bütün üzvləri arasında birlik və həmrəylik hisslərinin möhkəmlənməsinə həsr edilən bu kompaniya milli birlik dəyərlərinin qəlblərdə daha geniş şəkildə kök salmasına xidmət edəcək .\nVətən uğurunda həyatını qurban vermək dəyərlərinin möhkəmlənməsi: Bu kompaniya milli gün olaraq dəyərləndirilən “Şəhid günü”-nü qeyd etmək dəyərlərinin möhkəmlənməsi məqsədi daşıyır. Şəhidlər müəyyən bir hadisə ilə və ya şəxslərlə əlaqədar olaraq xatırlanmamalıdr, əksinə onların şanlı həyat yolu həmişəlik könüllərdə məskən salmalıdır.\nBu sənəddə mövcud olan mesaj BƏƏ-nin xalq və dövlət olaraq Silahlı Qüvvələri,Daxili İşlər Nazirliyi təhlükəsizlik xidməti və mülki müdafiə sahəsində çalışan mənsubları ilə fəxr etdiyini və bu ölkədə yaşayan və işləyən hər kəsin təhlükəsizliyi naminə həyatını qurban verən şəhidləri ilə qürur duymasını təcəssüm etdirir.\n“Şəhid günü”...Şərəf meydanlarında canlarını Vətən torpağı naminə qurban verən şəhidlərlə fəxr etmə və onların şanlı həyat yolundan qürur duymaq günüdür.\nVətənə sadiq qalaraq həyatlarını fəda edən ata-babaların qəhrəmanlıq dolu irsinin BƏƏ-nin indiki övladları tərəfindən davam etdirilməsinin nəzərə çatdırılması\nBu günü qeyd edən BƏƏ xalq və dövlət rəhbərliyi arasında böyük birlik dönəmini yaşayır\nŞəhidlər gələcək nəsil üçün əsl örnək məktəbi və Vətəni sevməyin ən gözəl nümunəsidir\n“Şəhid günü”şəhid anasının, atasının və ailəsinin rolunu və onların yüksək mənəvi dəyərlərinin ön plana çıxarılmasının nə qədər önəmli olduğunu bir daha vurğuladı.\nÇətinliklər BƏƏ vətəndaşlarını birliyə, möhkəm olmağa və hökumət ətrafında sıx birləşməyə çağırır.\n“Şəhid günü” xarici ambisiyalardan ölkəni qoruyan vətən övladlarına son dərəcə xüsusi diqqət və qayğının göstərilməsini diqqət mərkəzində saxlayır.\nDövlətin və ümumilikdə xalqın şəhid ailələrinə böyük qayğısı lazımınca işıqlandırılmalıdır.\nŞəhidlərin adidə-xatirə komleksi xalqın qürur yeri olaraq onların xatirəsini əbədiləşdirir\nŞəhidlərin abidə-xatirə kompleksi xalqın tarixinin canlı nümunəsidir. Bu kompleks bir ilhamlandırıcı mayak kimi gələcək nəsillər üçün örnək məktəbidir.\nŞəhidlərin abidə-xatirə kompleksi - BƏƏ vətəndaşlarının qəlblərini birləşdirməklə onların şərəf və iftixarını ehtiva edərək rəhbərlik ətrafında sıx birləşməsini ifadə edir.


Beynəlxalq biznes » KitabYurdu.org\nKitabYurdu » Kitab » İqtisadiyyat » Beynəlxalq biznes\nDərs vəsaiti ali təhsil ocaqlarının dövlət təhsil standartlarında ―Beynəlxalq biznes‖ ixtisası üzrə nəzərdə tutulmuş tələblərə uyğun olaraq yazılmış və ―Beynəlxalq biznes‖ fənninin əsas bölmələrini əhatə edir. Dərs vəsaitinin hər fəslində mövzular sistemləşdirilmiş və Azərbaycan Respublikasında ―Beynəlxalq biznes‖in idarə edilməsi haqqında kompleks fikir formalaşdırmışdır. Dərs vəsaiti ümumi iqtisadiyyat üzrə təhsil alan tələbələr, magistrlər, aspirantlar, müəllimlər və habelə müasir bazar iqtisadiyyatı şəraitində ―Beynəlxalq biznes‖ ilə maraqlanan mütəxəssislər üçün nəzərdə tutulmuşdur.\nBeynəlxalq təcrübə göstərir ki, düyanın heç bir ölkəsi xarici iqtisadi əlaqələr qurmadan öz milli iqtisadiyyatının normal inkişafını təmin edə bilməz. Ölkələr arasında bu əlaqələr çoxşaxəlidir və onun müxtəlif formaları mövcuddur. Beynəlxalq iqtisadi münasibətlərin 2\_3 hissəsindən çoxu beynəlxalq biznes əlaqələrinin payına düşür. Kommersiyasız biznesin qeyri-mümkünlüyü hamı üçün bəllidir. Bununla əlaqədar dərs vəsaitində bu zərurətin açıqlanması ilə bərabər, Beynəlxalq biznesin mahiyyəti, məzmunu, məqsədi, Beynəlxalq biznesin növləri və beynəlxalq biznesin təşkili formaları, Beynəlxalq biznesin sferası, Dünya maliyyə mühiti, Beynəlxalq biznesin inkişaf istiqamətləri, Beynəlxalq ticarətin mahiyyəti və əlamətləri, Kapitalın beynəlxalq hərəkəti, Beynəlxalq injinirinq xidməti, Beynəlxalq biznesdə qiymətin əmələ gəlmə strategiyası, İdxal və ixrac sövdələşmələrində danışıqların aparılması, Azərbaycanın neft strategiyası və beynəlxalq biznesdə onun rolu, Böyük ipək yolunun beynəlxalq biznesin inkişafına təsiri, Beynəlxalq biznesdə marketinq, Beynəlxalq icarə münasibətləri, Valyuta risklərinin idarə olunması və biznesmenlərin əməyinin qiymətləndirilməsindən, yüksək ixtisaslı, saf əqidəli biznesmenlərin yetişdirilməsi zərurətindən geniş söhbət açılır. Dərs vəsaiti beynəlxalq biznes ilə bilavasitə bağlı olan bu məsələlərin əlaqə və ardıcıllığı nəzərə alınmaqla tərtib edilmişdir.\n―Beynəlxalq biznes kursunun təklif olunan məzmunda və quruluşda tədrisi ―Beynəlxalq biznes‖ ixtisası üzrə ―bakalavr‖ səviyyəsində hazırlanan mütəxəssislərə fənn haqqında zəruri biliklərin əldə edilməsinə imkan verəcəkdir. Hazırki dərs vəsaitində hər şeydən əvvəl beynəlxalq biznes sahəsində fəaliyyət göstərən mütəxəssis ticarət biznesinin müvəffəqiyyətli fəaliyyət göstərməsi üçün, həm də beynəlxalq biznesin öyrənmək üçün lazımi biliklər əldə etməsinə xidmət edir. Bu biliklər olmadan mürəkkəb bazar iqtisadiyyatı şəraitində müasir beynəlxalq biznes fəaliyyətini qurmaq qeyri–mümkündür. ―Beynəlxalq biznes‖ kursunun öyrənilməsi bakalavr səviyyəsində təhsil alan tələbələr üçün nəzərdə tutulur.\nOxundu - 2 702\nEckhart Tolle – Şimdi’nin Gücü


"Kişilər tanıyıram ki, Xoşqədəmin qorxusundan arvadının paltarını geyinir" - xeberler - BiG.AZ\nBiG.AZ-ın məlumatına görə, o bildirib ki, gəlin bir gün də kişilərin üzərinə getməyək: "Qadınlar var ki, həyat yoldaşlarını Xoşqədəm xanımla hədələyir. Onlar deyir ki, bizim arxamızda Xoşqədəm dayanır. Kişilər tanıyıram ki, Xoşqədəm xanımın qorxusundan arvadının paltarını geyinib ev işi görür. Bu dərəcə arvadından qorxan kişilər var. Çünki Xoşqədəm xanımla hədələnirlər. Guya siz qadınların arxasında dayanırsınız".\nAparıcı bildirib ki, bəli mən qadınların arxasında dayanıram:" Hansı ki, onlar həqiqətən ərləri tərəfindən əzilir, döyülür, zorakılığa, işgəncələrə məruz qalır. At oynadıb, kişilərə arvad paltarı geyindirən qadınların tərəfində deyiləm".\nBölmə: Xəbərlər Oxunub: 3817 Tarix: 19.09.2019